
DESPRE MONUMENTELE ISTORICE DIN JUDEȚELE 
ARGEŞ ŞI VÂLCEA 


CĂLĂTORIE FĂCUTĂ ÎN 1860 


Din însărcinarea Ministerului Cultelor și Instrucţiei Publice 


Am plecat din București, Duminică la 18 Iunie 1860, la 10 
ceasuri dimineaţa ; drumul a fost bun la început dar cu cât înain- 
tam, noroiul era mai mare. La Găești unde ne aflam pe la 6 cea- 
suri ne-a apucat o ploaie foarte repede care însă a stătut curând; 
ne-am urmat drumul la pas, și pe la 10 ceasuri am ajuns la râul 
Budișteanca, care din acea ploaie crescuse așa de tare încât n'am 
putut-o trece; ne-am întors dar și am mas în satul Budișteni, 
la un han destul de curăţel al lui Costopolu; acolo ne'am gătit 
o supă și ceva alte mâncări și apoi ne-am culcat. 

A doua zi Luni, la 19 Iunie, am plecat dela han pe la 10 ceasuri, 
pe la 1l eram la Leordeni, la Sofia Creţulescu; am vizitat casa 
ce o zidește pe un loc înălțat și bine așezat; am dejunat la dânsa 
şi apoi de acolo am plecat la Golești, unde am ajuns pe ploaie, 
pe la 2 ceasuri. 

Toată ziua am petrecut-o foarte bine și foarte plăcut; dar 
ploaia n'a încetat nici noaptea, astfel că a venit știre că râul Doam- 
nei venise așa de mare încât a înecat tot locul împrejur și chiar 
a rupt o parte din pod. Omul trimis călare că să aducă pâine din 
Pitești n'a putut trece; cu toate astea după dejun, Marţi la 20 
lunie am pus puţin bagaj în trăsură. Sașa a rămas la Golești, 
unde se aflau Doamna Zinca Goleasca, Anica Racoviţă, Elena 
Filipeasca, Anica și Tinca Racoviţă, Luţica Racoviţă și copiii 
lui Grand cu guvernanta lor; este și Alecu Golescu etc., și eu îm- 
preună cu Trenk am plecat spre Pitești. 

Drumul era o lapoviţă; pe de alăturile șoselei bălțile nu mai 
încetau ; în sfârşit când am ajuns la vărsătura râului Doamnei, 
am văzut o priveliște de mirare. Apa cuprinsese tot locul; porum- 
biște, zăvoi de sălcii, toate pluteau într'o apă furioasă care răsto- 
golea tulpinele și crăcile de pomi aduse de la munte. 

Șoseaua se prefăcuse în cataracte peste care sălta apa. Am 
făcut cu trăsura un ocol și având un om călăuză prin apă am 
trecut dincolo de vărsătură. Apa ne-a intrat mai de o palmă în 
trăsură. Geanta cu așternutul și hârtia lui Trenk s'au udat în 
mare parte. Când am ajuns la uscat am fost siliți să stoarcem 
toate; o mulțime de oameni erau acolo și mulți ne-au ajutat. 
Mai înainte se rupsese la un cap podul după râul Doamnei, pentru 
pedeștrii se pusese câteva lemne ca să facă o trecătoare peste 
ruptură, dar trăsura a trecut prin apă, înecată mai sus de scări. 
In sfârșit am ajuns în Pitești. Acolo administratorul, d-l Petrescu, 
lipsea dus fiind în plasa Golești unde se exterminează lăcustele, 
făcând hori de români care le calcă în picioare. Astfel a isbutit 
fostul administrator, d-l Orbescu, acum director la depart. din 
năuntru, a prăpădi din mai multe locuri aceste lighioane. Am 
luat dar explicaţii pentru vizitarea mânăstirilor din județul Argeș 
și pentru bisericile din Piteşti, dela d-l Furduescu, secretarul admi- 
nistraţiei. La urmă mergând la Poștie am luat alți cai și am fost 
la schitul Trivalea, ce se află într'o vale ce-i zice și Valea Stâncei, 
în apropiere cu o jumătate de ceas de Pitești. 

Drumul e prea frumos prin vale și străbate în multe rânduri 
râuleţe, dar ploaia ne-a însoţit în toată călătoria. Trenk a luat 
o schiță de poziția mânăstirii; Biserica e prefăcută din nou, pre- 
cum şi casele, de actualul egumen, părintele Ierafteiu, ce a fost 
preot la Mitropolie. El mi-a dat ceva deslușiri asupra trecutului 
acestui schit care ţine de Mânăstirea Cozia. Ploaia a urmat cu 
o mai mare furie, încât la întoarcere, abia trecuse un ceas și gârla 
se umflase mai mult de o palmă. Pe la 6 ceasuri ne-am întors în 
Pitești; Lipcanu ne aștepta în Hotelul România, unde am și 
mâncat un prânz compus din pui de găină prezintați sub toate 
fazele lor: Ciorbă, rasol anghemacht, friptură, etc. In vremea 
prânzului am avut vizita protopopului Nae dela Biserica Greci, 
vrăjmaș neîmpăcat al lui lerafteiu Trivăleanul. Unul se plângea 
de puţina sumă a lefii ce e de 6000 lei, în vreme ce Mânăstirea 
are 2000 + venit și se laudă a fi scos Mânăstirea din ruine cu 

casna sa. Celălalt îl învinovăţea zicând că e lacom la bani și nu 
face nimic pentru Mânăstire. Plecând protopopul am scris o 
depeşă Saşii la Golești, apoi am redigiat această foaie care va fi 
urmată și de deslușirile luate asupra Schitului Trivalea, apoi 
socotesc că ne vom culca dându-ne jertfă la mii de insecte ce de 
acum am început a-și încerca lăcomia asupra noastră. Asta ar 
fi puţin de n'ar mai ploua afară; dar vai! toarnă cu găleata! 

Piteşti, Marţi 20 Iunie 1860 Hotel România. 

Miercuri 21 lunie ne-am deșteptat, Trenk și eu, și după ce am 
primit vizita lui Lerescu, după ce și eu am făcut o vizită noului 
administrator d-l A, Petrescu cu care eram vecin de odae la Hotel 
România. Pe la 91 ceasuri am pornit cu gând că mergem la Bas- 
cov şi la Cotmeanca; dar surugiii nu știu de ce au luat drumul 
Curţii de Argeş ce duce și la Tutana; le-am urmat și noi după 
placul lor într'o neîncetată stropeală de noroi. Vai de noi cum 
am ajuns la Poştie la Măniceşti; dar mai înainte de a ajunge, chiar 
la jumătatea drumului, la Vărzaru, alături cu Borleștii lui Beren- 
dei, eu am zărit o cruce de piatră într'o porumbiște pe o muchie 
de pe malul Argeșului; m'am dus şi acolo am copiat inscripţia ce 
e slovenească, apoi am vizitat și bisericuţa satului care a fost 
zidită de Radu Vel Armașul Varzaru cu soţia sa Ioana, dar mai 
la urmă un strănepot al său Clucerul Gheorghe, reparând și zugră- 
vind Biserica a socotit de cuviință a se pune în locul ctitoricesc, 
lăsând pe neîmpăcatul dușman al Dorobanţilor și al Simenilor 
într'un colțişor cu jupunița sa. 

Aceste cercetări mi-au luat mai mult de un ceas. Trenk în 
vremea aceasta dormea în trăsură. Am pornit dar și trecând prin 
Poştia la Mănicești am spus să-mi vie caii la Mânăstire la Tutana 
unde am și plecat trecând Argeșul ce ne-a intrat de o palmă în 
trusură. La mal ne-am secat provizia de apă și apoi apucând 
valea Tutanei am mers poate mai bine de un ceas și jumătate 
ca să ajungem la Mânăstire. 

Ploaia era gata după noi; astfel încât turna șiroaie când am 
intrat la mânăstire. Schitul bine situat și clădit cu tărie și cu 
luxul de ornamentaţii ale vechimei este acum cu totul părăsit; 
abia am găsit un biet paracliser sătean și vreo câţiva ţigani. 
Preoţii ce slujesc în biserică șed departe într'un alt sat. Vreo două 
ceasuri ne-au ajuns ca să culegem ce era de cules ca antichități 
şi vederi la acea Mânăstire; apoi luând pe paracliser pe capră, 

l-am rugat să ne arate cum să eșim în drumul Poștiei spre Bascov 
sau spre Topolog. Am apucat dar prin matca Tutanei, prin văi 
înalte și acoperite cu anini; rare ori întâlneam câte un bordei de 
român ce se ocupă cu strângere de rânză pentru tăbăcărie. Cu 
cât înaintam însă valea se îngusta și natura se sălbăticea; după 
acele neîncetate ploi se vedeau copaci groși și vârtoși răsturnați 
cu rădăcinele lor întinse în matcă. Era o priveliște infiorătoare 
şi măreață. După vreo două ceasuri am început să urcăm la satul 
Valea Porcului, lăsând în lături obârşia Tutanei. Am urcat multă 
vreme și coaste destul de repezi până ne-am aflat sus pe plaiul 
Oii, având de îndărătul nostru valea îngustă și stufoasă a Tuta- 
nei, dar când ne aflarăm sus priveliștea dobândi o întindere minu- 
nată ; înaintea ochilor aveam frumoasa vale a Luminilor, șerpuită 
de Topolog, ocolită de mii de dealuri ce se înalță unul peste altul, 
acoperite cu holde și cu păduri până în fața munților cu zăpezi 
ce se perdeau în nori de ploaie. 

Incă odată am rămas în extaz dinaintea acelei văi, acum doi 
ani o văzurăm în față urcându-ne dela Cotmeanca în sus; acum 
o vedeam venind dela Tutana, într'o direcţie opusă. Urcarăm 
câtăva vreme pe creasta Plaiului Oii, până deterăm în drumul 
olacului și apoi scoborîrăm pe drumul umblat până la Poștie la 
Topolog; soarele se gătea a apune, am luat de grab caii ca să por- 
nim spre Flămânda, în jos pe Topolog; dar în fața Mânăstirii 
ni se spuse că apa e adâncă la vadul acela. De aceea merserăm 
la Poștie; la Cacova schimbarăm caii și noaptea trecurăm Topo- 
logul pe la Ostroveni, unde este arendaș vestitul Ștefu, gazda 
mea de acum doi ani și apoi luând malul stâng al apei în sus ajun- 
serăm pe la 1l ceasuri la Mânăstire la Flămânda. 

Odaia în care ne primi un tânăr ce este îngrijitor mirean al 
moşiei, era destul de curată. Nu mâncaserăm mai nimic toată 
ziua ; îmbucarăm ceva și un somn dulce ca al călătorului ostenit 
ne duse până a doua zi la 9 ceasuri. 

Joi la 22 Iunie am petrecut până la 1 la Flămânda, Trenk 
desemnând, eu însemnând inscripţiile și așezând de plecare; 
trecurăm iar Topologul prin vadul Mânăstirii ne întoarserăm iar 
la Poștie la Lumini și de acolo eșirăm la Schitul Maicelor din Bas- 
cov; schit modern, zidit de Șerban Cantacuzino și preînoit de 
Stefu. N'am putut copia pe de întreg pisania, fiind supărat de 
curiositatea maicelor, vreo 3—4 câte sunt şi toate urite și bătrâne. 

Aci ca și la Tutana și la Flămânda lipsea căpetenia adică de aci 
starița, de dincolo egumenii. 

Pe drum, ca să ajungem la Bascov, iar ne-a plouat. Dela 
Bascov am luat 12 cai de Poşte ca să ne urce dealul ce duce la 
Cotmeana; trăsura urca cu chiote și cu |bice, iar noi pe jos; îmi 
eșise sufletul, nu mai puteam să răsuflu. Pe plaiu am mers frumos 
prin vechi păduri din nenorocire ciopârtite din neîngrijire. Când 
a fost să scoborîm ne-a fost destul de greu, fiind coasta prea 
repede; dar am eșit în vale fără să pățim ceva. Peste o jumătate 
ceas am ajuns la Mânăstire; și de aici lipsește egumenul; doi 
preoți şi vreo câțiva călugări ne-au făcut primire după mijloacele 
lor. Mâine o să mă ocup a cerceta ce lucruri vechi se găsesc pe 
aici. Ce-mi pare rău e că zidirile vechi sunt mai pretutindeni 
ascunse sub spoituri și meremeturi făcute mai din nou fără niciun 
gust și niciun respect pentru antichitate. Această Mânăstire, una 
din cele mai vechi ale ţării abia dacă mai păstrează acum ceva 
pereţi și temeliile cele clădite de Mircea cel Bătrân. 

E 11 ceasuri și o să mă odihnesc. 

Cotmeana, Joi 22 lunie 1860. 

lată a cincea zi de când n'am mai descris călătoria noastră, 
deși în vremea aceasta am colindat mult, am văzut multe și am 
pățit îndestule ; dar tocmai din pricinele acestea am rămas înapoi 
cu descrierea, fiind tot deauna ocupat ziua și prea ostenit seara. 

Noaptea de Joi 22 Iunie am dormit la Cotmeana într'o odae 
mare dar nu prea curată, având două paturi în față unul cu altul, 
învelite cu niște saltele groase abia de un deget și pe deasupra 
niște macaturi ce nu se cunoșteau a fi fost de cât fiind cu totul 
sfâșiate. La ferestre nu erau perdele ci obloane; patul era tare, 
insecte câte vrei, toată noaptea n'am putut dormi fiind și supă- 
rat de neîncetatul tras al clopotelor. 

Dimineaţa, Vineri la 23 lunie ne-am ocupat: Trenk cu desem- 
nul Mânăstirei și a câtorva amărunte adică: tocurile de piatră ale 
ferestrelor, iconostasul săpat în lemn din Biserică, ușa cea veche 
iar de lemn ce se află în pod; eu am vizitat zidirile ca să caut pe 
unde mai erau vechi, am cercetat pomelnicul, cărțile, ce erau 
toate bisericești, câteva dela Constantin Basarab, celelalte din 
vremi ale Fanarioţilor și mai noi, am prescris două pisanii, ce 
sunt la Biserică amândouă dela prefacere pe la 1777, am pus 
de mi-a luat prin calc inscripţia după clopotul cel mare (lucru 

care era greu şi primejdios) și apoi am găsit în podul Bisericii, 
uşile cele vechi, prea frumos săpate într'un lemn ce s'a găurit și 
a început să se putrezească, și încă două icoane vechi. 

La toate astea mult m'a secondat un tânăr preot, ce se vedea 
foarte inteligent și care mi-a înlesnit lucrarea ; tot pe dânsul l-am 
însărcinat să-mi prescrie și pisania veche dela Bascov și să mi-o 
trimită la Pitești, dar până acuma n'am primit nimica. După 
dejun pe la 12 am plecat din Cotmeana, apucând în josul apei 
ca să trecem dealurile și să eşim drept la Piteşti, fără de a mai 
trece prin Bascov. Aveam opt cai de poștă bălani și doi surugii 
tineri ţigani. Pe capră luaserăm un om lon, dela Cotmeana, ca 
să ne scoată la drumul Olacului. Abia umblasem un sfert de ceas 
prin valea păduroasă a Cotmenei, și începu urcușul la deal; era 
cam repede și plin de făgașe și de mâncături de apă. Trenk și eu 
ne-am dat jos și am mers înainte pe jos până unde se face locul 
şes: ne-am pus sub un pom și am așteptat poate un ceas ca să vie 
trăsura, dar văzând că întârzie ne-am întors și am găsit o pe coastă 
la un nomol, neputând caii lua din loc. Se vede că li se făcuse 
nălucă, căci se încercară surugii în toate felur le a-i înhăma când 
opt în lung cum erau, când numai patru, când șease cu doi de 
lături ; apoi bice, strigături; lipcanul și Ion ridică cu bârnele de 
roată. Dar toate erau de pristos, cât vrea să înainteze trăsura, caii 
se resfirau, săreau unii peste alţii, se încurcau în hamuri, rupeau 
toate streangurile astfel încât am șezut ca la 2 ceasuri acolo 
într'acelaș loc. 

A trecut pe acolo un vătășel cu calul, un om care fusese în 
oștire și auzind de mine m'a cunoscut. Ne-a ajutat și el dar a fost 
în zadar, așa s'a dus el și cu Ion să caute patru boi în sat la vale 
ca să ne urce; dar peste un ceas s'a întors Ion singur zicând că 
toţii boii satului sunt sus la plaiu și prin urmare tot cu caii tre- 
bue să ne facem treaba. Atunci surugii au hotărît să se întoarcă 
în vale să înfierbânte caii pe luncă și apoi s'o apuce de o dată 
la deal până în muchie. Cu mare anevoință au întors cu bine tră- 
sura de șanțuri și de copaci și apoi au dus-o în vale. Intorcându-se 
însă cu caii întinși ceva mai în sus de acel nomol s'a rupt chinga 
dela un surugiu și a fost silit să stea. Nici n'au vrut caii să mai 
înainteze. În zadar am scos toate cuferile ce îngreuiau trăsura, 
am fost siliți pentru a treia oară să apuce iar din luncă și așa cu 
mari anevoinţe ce mă adusere la desnădejduire, văzând că petre- 

cem mai bine de 5 ceasuri la acea coastă, am isbutit să ajungem 
cu trăsura până sus în deal; pe la 6 ceasuri după amiază. De acolo 
mai umblarăm ceva pe muchie, lăsând în dreapta satul Richi- 
ţelele și începurăm a scobori în lunca Cotmeniţei; acolo de vale 
am băut la o fântână, am umblat ca la un ceas pe luncă; la satul 
Groşi am luat dela un rumân niște vișine foarte bune ce ni le-a 
cules chiar atunci din pom; tot acolo mai înainte am trecut pe la 
casa lui căpitan Radu, care, am aflat în urmă, că după ce a fost 
haiduc l-a luat Alecu Racoviţă pe lângă dânsul ca argat şi-a fost 
cel mai credincios al său. Acest om, ce era un uriaș de talie, s'a 
tras apoi la moșia sa, a făcut casa ce-am văzut-o și care e cură- 
ţică de şi e zugrăvită pe dinafară cu glastre de flori, şi acum vreo 
doi ani a murit lăsând copiii moștenitori. Alături cu dânsul are 
N. Antonescu curte și casă. In faţa casei căpitanului este o coastă 
înaltă şi destul de repede dar fără păduri; am apucat pe dănsa. 
Surugiii noștri cari erau prea ticăloşi ne-au făcut și aci ceva întâr- 
ziere cu ștreanguri rupte, cu caii ce se învârteau în loc de a trage, 
dar tot am eșit la deal și am umblat puţin pe muchie. Ion şi-a 
luat ziua bună de la noi și am început să scoborim în valea Bas- 
covului chiar la gura ei; ne-am urmat drumul prin niște locuri 
mlăștinoase și grele de umblat până am dat în drumul Olacului. 
Pe la scăpătatul soarelui eram în Pitești, am trecut la ocârmuire 
ca să iau răspunsul dela Sașa, dar lipsea şi administratorul și se- 
cretarul. Ne-am luat lucrurile dela han și vestind că o să ne 
întoarcem a doua zi, am plecat la Golești. Drumul se îndreptase 
mult ; la pod se pusese o podișcă provizorie de bârne, apa se tră- 
sese dintre sălcii, era numai ceva nomol; am urmat drumul pe 
sub via Bratianului și am ajuns la Golești pe la 10 seara. Toate 
fetele și Sașa erau îmbrăcate ţărănește, fetele dase Sașei fiecare 
câte ceva ca să-i facă un costum foarte elegant. De două zile ne 
așteptau la Golești şi mergea cu arabana ca să ne întâlnească. 
Ne-a dat să mâncăm și am șezut seara târziu de vorbă. A doua 
zi din noapte trebuia să plece la București Doamna Zinca Go- 
leasca. A plecat așa de dimineaţă încât noi n'am văzut-o, dar 
se vede că celelalte Doamne n'au dormit până la 51% când 
dumneaei a plecat. 

Sâmbătă la 24 Iunie am petrecut dimineaţa la Golești; între 
altele am vizitat şi Biserica care a fost zidită de Stroe Leurdeanu, 
precum se vede din pisania ce am copiat-o; e și un mormânt al 

unui Leordeanu și o cohnivitră de piatră veche. Trenk a desemnat 
ceva ornamente dela tocurile de piatră ale ușilor. Biserica a fost 
cu turn dar s'a surpat de cutremur, Portretele cele vechi au fost 
şterse mai de curând și biserica s'a spoit albă. 

Erau 4 ceasuri când am plecat din Golești. Saşa și demoiselele 
cu copiii lui Grand ne-au însoţit în araba până la via Brătianului. 
La Piteşti n'am găsit alţi cai și am certat pe căpitan. Se vede că 
Ștefan Burchi cu familia luase 15 cai ca să se întoarcă la Bucu- 
rești, petrecuse vreo săptămână în Albeşti dând ospeţe cu lăutari 
ca să câștige pe alegători pentru viitoarea alegere de proprietar 
ce este a se face în iocul lui Ștefan Golescu, numit de Domn la 
Comisia centrală. Am urmat cu aceiași cai; dar îi am odihnit 
la Vărzaru unde li s'a și dat grăunţe. Noi în vremea aceasta am 
fost la Biserică și Trenk a luat o schiță după portretul lui Radu, 
armașul Vărzarului. Era cam înserat când am ajuns în Poștie la 
Mănicești, acolo am aflat că d-l Burchi dojenise pe căpitan de ce 
să-mi dea caii în lături de poștie cu care prin Tutana am eșit la 
Topolog. Eu însă am luat tot pe acei doi băețandrii ce făcuse cu 
mine drumul acela și luând și pe bătrânul ceauș care știa drumul 
la schit la Bădiceni pe capră, am ocolit piscul ce desparte Vâl- 
sanul de Argeș și am apucat la stânga de Argeș Vâlsanul în sus; 
am umblat până la ll noaptea prin niște drumuri foarte urîte 
şi noroioase ; satele sunt dese pe Vâlsan, dar puținii călători după 
drumuri dau acestor locuri, mai ales noaptea, un aer de sălbăticie ; 
am întâlnit numai câțiva care ducând obezi de roate la Vlașca, sau 
mai bine la târg la Mavrodin (căci am băgat de seamă că în Argeș 
la munte tot ce e la vale se chiamă în gura sătenilor Vlașca). Era 
cu totul întuneric când am ajuns la sat la Bădiceni și Dumnezeu 
ştie cum s'a urcat trăsura până în deal la schit, dar acolo vai! 
ce sărăcie, ce murdărie! In laturile bisericii pe coasta Muntelui, 
un rând de odăi mici, cu tavanul de lemn și povârnit, cu ferestrele 
lipite cu hârtie, pereţii sunt de bârne tencuite, scările de lăturoaie 
puse de-a-curmezișul pe blăni, învelitoarea de șiță putrezită şi 
burdușită. In odaie două paturi cu velinţe, niște icoane prost 
zugrăvite, cu toată istoria bisericească pe dânsele, o îmbulzeală 
de lucruri murdare, o duhoare ce te îneacă. 

Călugăriţele dormeau. Sosirea noastră le-a deșteptat cu mirare. 
Stariţa, ce este o greacă înecată în judecăţi, ne-a dat odaia sa a 
cărei descriere am făcut-o mai sus. Mi-a povestit istoria schitului 

și judecăţile ei. Mi s'a părut o muiere intrigantă și am avut a doua 
zi prilej a mă convinge. Neputând presupune adevăratul scop al 
vizitei mele, am lăsat-o în ideea confusă cum că viu să revizuesc 
schiturile. Mi-a spus dar cum s'a judecat schitul cu niște săteni 
urmași ai întemeetorului schitului; cum la 1830 schitul a câștigat 
judecata, ce pretenții mai are starița asupra unor locuri, cum 
a călcat hoţii schitul în lipsa-i, și s'a furat ca la 20.000 lei, pe 
cine să bănuește şi cum iarăși se judecă pentru aceasta; după aste 
multe istoriseli am cinat ceva și ne-am culcat. O! sfântă osteneală 
a călătorului cum adorm toate răsfățăturile! In bordeiul dela 
Bădiceni am dormit ca într'un palat pe un pat de puf. 

A doua zi, Duminică la 25 Iunie, toată graba ne-a fost să ple- 
căm din Bădiceni. Nimic acolo nu avea interes pentru noi; am 
luat doi oameni călări și am apucat Vâlsanul în sus; dar cât era 
să eșim din satul Bădiceni, două muieri din sat din familia celor 
împricinați cu schitul au venit să se plângă la mine de Stariţă, zicând 
că le maltratează, că nu le lasă să se gătească, că le gonesc din 
Biserică, că le strică casele cu bărbaţii, că vine să asculte la fere- 
stre, şi multe altele a căror concluzie era că schitul trebue stri- 
cat. Le-am lăsat plângând şi mi-am urmat drumul, drum destul 
de greu. Am trecut prin Mătureni, sat de moșneni, unde e ferestrău 
de lemne, prin Stroeşti de unde am luat porumb pentru caii noștri. 
Acolo erau strânși mai mulți români de la deal ce mergeau la 
lăcuste cale de 4 poşti; peurmă am dat în Costeşti, unde în vremea 
cât am odihnit caii și le-am dat porumb, am vizitat Bise- 
ricuța de zid, dar prost clădită, împrejurul căreia se află vreo 
două trei case prăpădite în care șed vreo 5 cerșetoare de călugă- 
rițe. Acest schit n'are nici un venit, maicele trăesc cu pomană și 
merg prin ţară cu Pantahuza. El e închinat la schitul din Brădeţ 
care nici nu mai există ca schit. Din Costești am urmat drumul 
prin Vâlsănești până la Mușeteasa. Acolo ne-am oprit la arendașul 
Ghibor care lipsea la băi la Mehadia; un ajutor al lui, un băiat 
din Banat ne-a primit; am luat doi cai ca să mergem la schit la 
Robaia și trăsura am lăsat-o în Muşeteşti cu gând ca întorcân- 
du-ne să apucăm peste Muscele până la Curtea de Argeș. Mușe- 
teştii cad în drumul ce merge dela Câmpulung la Curtea de Argeș 
prin Domnești. De aci am înapoiat oamenii din Bădiceni și înso- 
ţiţi de un om din Costești, de altul din Mușetești și de un popă 
din Muscele, am apucat prin valea Robăei în stânga Vâlsanului. 

Am umblat ca la un ceas călări până la schit pe un drum plin 
de bolovani de piatră ce-i adusese gârla în vărsătura sa înecând 
toate prinprejur. 

Poziţia schitului e minunată pe malul stâng al Robăei, cam 
în deal având în față un munte înalt cu păduri stufoase. Șederea 
ne-a fost puţină acolo. Stariţul era un călugăr nu așa bătrân, ci 
vârtos cu vorba apăsată. Mi-a arătat cartea de întemeiere a schi- 
tului de familia Furduescu ce o dobândise el de nu știu unde, şi 
se plângea că Episcopia îi ia venitul. Biserica n'are nimic inte- 
resant ; printre cărți am găsit noul testament tipărit sub G. Ra- 
coţi. Din Robaia hotărînd a merge călare prin Brătăsești până la 
Curtea de Argeș am: trimis răspuns să plece trăsura la Episcopie, 
şi noi am trecut călări Robaia și apucând pe un munte la dreapta, 
l-am urcat până sus și apoi pe Muchie am mers până unde zări- 
răm schitul în valea Bădichi. Ce frumoasă vedere! Am scoborit 
la schit. Acesta e schit vechiu al familiei Vâlsănescu, prefăcut pe 
la începutul veacului nostru, de acea familie de călugări din care 
fac parte arhimandriţii Partenie și Doroftei. Acum îngrijește de 
dânsul Episcopia. Casele cele vechi sunt părăsite; câțiva călu- 
gări locuesc în căscioare lăturale. Biserica n'are nimic interesant. 
Am stat puţin acolo și luând o călăuză am urmat călare tot pe 
coaste, având în vale apa Bădica până la sat la Cerboreni, de 
acolo am scoborit în lunca Argeșului. Și tocmai înserat după 7 
ceasuri de călărie am sosit la Episcopia de Argeș, ne aștepta cu 
cina, trăsura era acolo. Două odăi bune, cu paturi moi ne mân- 
gâiară de osteneala zilei. 

Luni la 27 lunie am petrecut dimineața în cercetarea vechei 
clădiri a Curţii de Argeș; după mai multe cercetări prin odăi și 
prin pod am dovedit încăperile, cele vechi compuse de o boltă ce 
este acum o odaie cu tavan de lemn, de sala cea mare cu 3 stâlpi 
şi 8 bolți, 4 de fiecare latură, unde e acum paraclisul și grânarul 
şi de alte două băsci alăturate cu bolți înalte unde e cuptorul și 
cuhnia. După aceste cercetări, pe la 12 ceasuri am plecat cu 8 
cai de poștă la cetatea lui Țepeș, trecând prin Albești unde am 
văzut o cruce ce n'am copiat-o cu gând că la întoarcere voi face-o ; 
am trecut Argeșul pe pod la Oești; drumurile erau rele și am 
băgat de seamă că, punând piedica la văi, o roată se povârnise 
şi sgâria coșul trăsurei. Am urmat prin Bucșenești, prin Corbenii 
lui Tudor Brătianu unde și acolo e o cruce ce a rămas ne copiată. 

De acolo se văd Poenarii pe malul stâng al Argeșului și Areful 
pe cel drept, mai afundaţi într'o vale. Am scoborit la Căpâţineni 
şi luând cu noi oameni am vrut să urmăm cu trăsura, însă 
văzând că nu putem înainta cu înlesnire, am lăsat-o pe lângă un 
joagăr și am urmat pe jos cu 4 oameni ce ne călăuzeau. Mai întâi 
am trecut pe malul drept al râului călare (fiind trecuţi cu tră- 
sura pe cel stâng dela Căpățâneni); am mers ceva pe malul apei, 
pe stânci cât abia poţi pune piciorul, apoi am ajuns la poalele 
muntelui pe care e cetățuia. Trenk a desemnat vederea cetățuei 
încă dela Căpăţâneni. De aci, înainte a fost nevoia. Ne învăţat 
a sui, m'am ostenit într'atât cât toate hainele până la vengherca 
cea îmblănită erau înmuiate. Trenk însă nu obosise de loc; eu 
abia făceam un pas și trebuia să mă odihnesc. Urcarăm așa un 
ceas și mai bine, gâtul îmi ardea, cu ceva căpşuni culese pe potecă 
mai m'am adăpat. Când ajunserăm la Muchie altă nevoie; de 
osteneală mă ameţisem atât, încât nu mă puteam uita în jos și 
drumul acela din stâncă în stâncă, cu prăpastia sub picioare mă 
ameţea și mai rău; mă ţineam de iarbă și umblam mai de-a-bușe- 
lea. Parcă îmi era mai lesne când mă aflam printre pomi căci mă 
ţineam de crăci și nu vedeam prăpastia. Obosirea şi ameţeala, 
apoi poate și ceasul târziu, căci era mai bine de 4 când plecase- 
răm de jos, m'a oprit dea intra până în cetate; mai rămăsese 
poate vreo 50 de stânjeni până acolo, dar priveliștea râului pe 
amândouă părţile în vreme ce urci pe o creastă ca muchia fere- 
străului, nu era făcută într'acele minute spre a-mi da coraj. Trenk 
s'a urcat pe o muchie în dosul cetăţii și a desemnat-o, iar eu am 
început să scobor la vale cu părere de rău de a nu fi putut intra 
în cetate, dar cu o adâncă mânie asupra lui Ţepeş care la urmă 
s'a adăogat cu toate păsurile ce am mai tras în acea zi. Ajun- 
gând în sat la Căpăţâneni am băut o strachină de lapte bătut, 
ne-am urcat în trăsură și tocmai stam la un loc ca să ne mulgă 
câte un pahar de lapte cald, când un surugiu bagă de seamă că 
roata cea povârnită provenea din ruptura osiei de dindărăt; 
într'adevăr era la o parte crestată în jumătate. Deputatul satu- 
lui, ce era unul din călăuzii noștri şi un om prea de ispravă, ne-a 
găsit două care; la unul s'au pus caii de poștă și bagajul nostru; 
pe celălalt cu mare anevoință am ridicat trăsura ca să o aducă 
la Curtea de Argeș. In vremea acestor pregătiri la care ne ajutau 
mai mult de 20 de oameni, trecuse și ziua și înserase bine. Am 

lăsat vătăşelul de la subcârmuire ce-l aveam la trăsură, căci pe 
Costache îl lăsasem la Curtea de Argeș, și noi am pornit înainte 
la pas, căci sdruncinăturile carului ne rupeau oasele. M'am lungit 
cum am putut pe două perne ce le aveam, m'am strâns bine la 
haine căci simţeam o răceală nesuferită; bietul Trenk nu mai 
putea de frânt. Eu pot zice că am cam dormitat. El sărmanul i 
s'a părut drumul o vecie: Adevărat că era 114 ceasurile când am 
sosit la Episcopie; îndată am descărcat căruța și am trimis pe 
Costache cu caii de poștă ca să întâmpine carul cu droșca. Am 
cinat și pe la 21 ne-am culcat. Azi pe la 8 eram deștept și de 
atunci scriu acest jurnal. Dacă azi va fi gata trăsura ce s'a și dat 
la căruțaș, o să plec la Golești, lăsând aci pe Trenk ca să lucreze. 


Sunt acum ll ceasuri. 
* 


x Li 
Insemnările următoare din Marţi 28 lunie 1860—9 Iulie, refe- 
ritoare la Curtea de Argeș, sunt publicate în «Convorbiri Lite- 
rare) Nov.—Dec, 1915, pag. 1134—1140. 


* 
* Li 

Sâmbătă la 9 Iulie, cu bagajul, cu îmbrăcămintea, cu una, cu 
alta, n'am putut pleca mai înainte de douăsprezece ceasuri din 
Curtea de Argeș. De rușine or de economie n'am dat nimica Eco- 
nomului cu rasa fâlfâită. In șederea noastră acolo el ne fusese 
de o mare distracție cu apucăturile lui ceremonioase; râdeam 
mai ales de grija ce purta pentru primirea mosafirilor și de despe- 
rarea ce-l apuca unde n'avea odăi, și bucătar ca să-i îndestuleze 
pe toţi. Mai ales într'o seară când se întâmplase să fie acolo, noi, 
Cornescu și C. Manu, Ecsarhina cu fiul său, Aricescu cu nevasta 
și încă alții, desperarea lui ajunsese la un grad nedescris. În sfârșit 
ne-am despărțit de frumoasa biserică a Argeșului, de Părintele 
Economu și de puii lui cu stafide, și am apucat valea către Sălătruc; 
am trecut mai întâiu prin Valea Danului, apoi am urcat munții 
dela Vernesci, ne-am scoborit în Cepari la cârciuma cu stejarul 
și de acolo am mers la Șuici, unde e sub-administraţia plășii Lo- 
viștea. D-l Tomiţa Pleșoianu, care ţine pe o vară a Brătienilor, 
chiar fiica proprietarilor dela Șuici, m'a primit în casa lor, zidire 
foarte originală și de un stil mai arhaic decât vârsta ei. E prea 
îngustă, înaltă cât se poate, cu ferestre prea mici și numai la catul 

de sus care e foarte ridicat, cu acoperiș înalt de șiță și cu proptele 
de zid împrejur. Am stat un sfert de ceas numai la Șuici și luând 
de acolo un dorobanţ, am apucat printr'o vale în dreapta Topolo- 
gului pe care sunt situate Șuicile, ca să mergem la Schitul Văleni; 
drumul până acolo nu e depărtat. Schitul, cu vreo 30 de maici 
n'are nimic interesant. Numele de familie al ctitorilor mi-a rămas 
necunoscut, din pricină mai ales că hârtiile după care acest schit, 
supus Episcopiei de Argeș, posedă vatra sa, se aflau în mâinile 
vechei starițe care în timp de mulți ani a jefuit mânăstirea spre 
a-și zidi casă şi biserică pe un petec de moșioară ce o are în drumul 
mare pe lângă Sălătruc, și unde ea acuma, destituită din stăriţie, 
numai dela Sf. Gheorghe s'a retras nevrând a da hârtiile schitului 
şi având pretenţie a i se înapoia ceva bani. Mă mir de ce Părintele 
Ierofteiu dela Episcopia de Argeș însărcinat cu destituirea ei a 
fost așa de tolerant pentru dânsa. Din Văleni am plecat îndată 
la Sălătruc şi cu toate că vorbisem cu d-l Pleşoianu că voi merge 
acuma de-a-dreptul la Sibii și că la întoarcerea mea pe dincolo 
de Olt, voi merge din Cozia în Berislăvesci, însă vrând a sfârși 
mai multă treabă înainte de petrecere și având aici înlesnirea 
cailor de Poştie, am pornit din Sălătruc spre a merge la Berislă- 
vesci. 

Mai întâi am socotit că o să ne sdrobim oasele pe bolovanii 
din valea Clocotișului ; apoi am început să urcăm muntele. Drumul 
pe acest munte era foarte greu şi cu atât mai greu acum că podurile 
de lemne ce sunt făcute din vremi, s'au stricat și pretutindeni 
sunt nomoale, sau unde nu, niște sdruncinături nespuse. Am 
urcat greu Clocotișul până la vârf; dar ceva mai încolo de cârciuma 
ce este sus pe dânsul, drumul nostru spre Berislăvesci se abătea 
din calea poştiei. Surugii noștri nu prea cunoșteau încă localitățile ; 
din norocire însă tocmai când abăteam din drumul Olacului se 
brodi să treacă o trupă de vătăşei ce mergeau la Șuici la Tabht. 
Am luat pe unul dintr'înșii cu noi ca să ne călăuzească și am urmat 
calea prin pădure și prin văi, dând prin noroaie, întâlnind poduri 
surpate, șanțuri, răsturnișuri câte cu gândul nu gândești. In 
sfârșit la un costiș; unde era în vale un nomol adânc, deodată 
se înțepenește trăsura. Sașa, Trenk și eu am apucat pe jos înainte, 
copiind literile dupe o bucată de cruce sfărâmată ce sta pe muche 
nu departe de piua ei și umblând înainte; dar văzând că trăsura 
nu vine după noi, ne-am întors la vălcea. Nenorocitul de Costache 

sta pe loc; Meşșteșugul lui și al păcătoșilor de surugii printre care 
mai ales era cel dinainte cu o figură searbădă și bolnăvicioasă 
şi cu un glas leșinat, care îmi turbura fierea în mine, meșteșugul 
lor zic nu mergea mai departe decât a plesni oiștia. Am pus să 
întoarcă și văzând că cu 8 cai nu se poate face nimic, am scos pe 
înaintași și mai cu bastonul pe spinare, mai cu strigăte, mai cu 
umărul la roată, am scos după un ceas pierdut în zadar, droșca 
la deal. Inserase binișor şi mai rămăsese cale foarte multă; când 
am ieșit din pădure, vederea se întindea până la Olt prin valea 
Coischi, se zărea şi muntele Stănișoara cu muchia lui cea crestată; 
dar toate acestea se vedeau turbure prin ceața serii. 

Mânăstirea Berislăvesci se deosebea abia ca o clădire falnică 
în valea depărtată. 

Am scoborit pe un drum povârnit toată Mlaca cu subaturile 
ei pe care pasc boii Câinenilor, mari și înalți în coarne ; apoi prin 
costișe, pe văi şi pe dealuri, am ocolit obârșia Coiski și am scoborit 
în sat. De aci înainte drumul era semănat cu bolovani; vălcelele 
mai ales erau numai un șanț cu pietre grămădite. Inoptase tare 
astfel încât călătoria noastră era foarte grea; Umblam mai mult 
pe jos ș'apoi în tot minutul trebuia să ne urcăm în trăsură, ca 
să trecem apa. 

La o vălcea de acelea a căzut un cal sub oiștie; cu multă ane- 
voinţă l-a scos; abia vedeam și nici măcar lumânări nu îngrijise 
Costake a pune în felinare. Drumul mi se părea cale veșnică a 
Iadului. A fost şi lung, căci abia la 12 din noapte am sosit la streaja 
satului Berislăvesci, unde ardea un foc mare. Un ţăran ne-a dus 
la Mânăstire şi acolo ne-am găsit puţină odihnă într'o odaie destul 
de curată, cu un pat lung, învelit cu o frumoasă velință de țară. 
Egumenul mânăstirii lipsea la Bucuresci. Ne-a primit un călu- 
găraș ce este acolo econom. Am mâncat ceva într'o odaie alături 
cu a noastră. Și apoi, foarte osteniţi, ne-am culcat. 

Trenk avea și el o odăiță bună. Săracul bietul om!.. să facă 
astfel de călătorie pe capră! Cred că avea trebuință de odihnă. 

A doua zi, Duminică, la 10 Iulie, când am ieșit din odaie, ţăran- 
cele erau la Biserica Mânăstirei. Incepând de aci prin toate satele 
în sus, femeile au veștminte țărănești prea lucsoase și frumos lucrate. 

Iele şi cămășile cusute pretutindeni cu desemnuri subțiri și 
complicate, fotele și zăvelcile asemeni frumos lucrate, pieptarele 
fără mâneci, de oaie, cu flori de mătăsuri pe dânsele, vâlnicele 

de pânză subţire și de borangic. E frumos lucru a le vedea adunate 
Duminică la horă, cum le-am văzut plecând dela Berislăvesci 
în sus. La acea Mânăstire am cules în treacăt ceva note asupra 
fondatorului ei, vistierul Sandu Bucșenescu; dar având mai 
îndelungat Condica Mânăstirii, voi putea lămuri mai bine această 
biografie ce mi s'a părut interesantă. E încă curios a vedea prin 
ce uzurpaţiune Domnească, mânăstirea a trecut sub epitropia 
Pantelimonului. Dar materia aceasta cere un studiu mai complet, 
decât repedea clipire ce am aruncat-o în notele de acum a mână- 
stirii, pot zice, că fără de a fi bună, e mai binișor ţinută decât 
cele mai multe din câte am vizitat până acum într'această călă- 
torie. Dela Berislăvesci am plecat pe la 10 și după o jum. de ceas 
am sosit la schituleţul Scăueni, într'o poziţie prea pitorească și 
cu un aer de antichitate ce-l poartă pe nedrept, căci această mână- 
stire, clădire a unui egumen Cozian care deși gârbovit n'are 
mai mult de vreo 65 ani. Trenk s'a înșelat ca și mine la vedere 
și vrând să deseneze toate amănuntele, ne-a întârziat prea mult. 
Scăuenii e Metoch al Cozii și n'are călugări; Ingrijitorul ce este 
acolo primește statul schitului ce e de 3000 lei pe an. Acesta este 
o fiinţă originală, care de 20 ani și mai bine trăeşte cu nevasta 
şi copii în schit. Venirea mea l-a minunat prea mult, m-a descusut 
în tot felul, ca să afle ce voi și pentru ce sunt venit. L-am lăsat 
însă puțin îndestulat și am apucat, însoţit de vătășelul nostru, 
Ion din Boișoara, călare, drumul la deal spre Mlaca. 

Prin munţi au obiceiu oamenii să vie să ajute la trăsură când 
e drumul greu și nu te poţi scăpa de dânșii până nu le dai bacșiș; 
mai adesea acești binevoitori sunt de folos, cum spre pildă cel 
ce ne-a însoţit pe Mlaca în sus și din spusele căruia am înţeles 
că cea mai mare parte din muntele acesta, care despre faţa Oltului 
e suhat și se chiamă Mlaca, iar despre părţile Topologului și râului 
Olt, poartă numele de Clocotiș și e păduros. Este moștenire a 
Doctorului Davila dela nevasta sa! Bietul pădurar, un adevărat 
uriaș, care venea la Trăsură să ne ajute la suiș, nu știa alta decât 
că locurile astea sunt ale Doctorului Marsenie (Marsil)! L-am 
îndreptat să meargă la Davila în Bucuresci, ca să-și ia mai bună 
plată, căci se plângea sărmanul de arendaș. El ne-a însoţit apoi 
și prin pădure. Am stat la un loc unde ardea înfundat un fag 
uriaș. Când trecurăm pe acolo am auzit trosnetul ce a făcut căzând, 
și acum încă fumează. 

La acel loc am cules căpşuni, căci era sumedenie și apoi am 
plecat înainte. Dela pădurar am aflat că crucea cea surpată după 
muche era încă întreagă, sunt ca vreo douăzeci de ani înainte, 
dar oamenii socotind să găsească comoara sub ea au tot doborit-o 
și astfel s'a fărâmat cu totul. Superstiţia comorilor care la noi 
se leagă de focurile... (feux follets) trebue să aibă o mare im- 
portanță prin locurile mlăștinoase de pe munţi, căci mi se în- 
tâmplă foarte des a vedea strecurându-se printre frunziș flăcări 
trecătoare ce mi se păreau a fi o lumânare purtată în fuga de 
un om. Tot pădurarul ne-a povestit că tocmai acolo unde se abătea 
drumul nostru dintre al Olacului e locul numit « Mormântul hoțului », 
căci sunt vreo doi ani cum, niște hoţi ar fi tras de pe o înălțime 
cu fagi asupra unui curier ce trecea pe drumul poștii; n'au nimerit 
în surugiu ci numai un cal, atunci curierul a scos pistolul, și când 
a tras, unul din hoţi s'a prăvălit jos pe drum, mort; ceilalți au 
fugit. Curierul a tăiat atunci capul jertfei lui și l-a adus în oțet 
la Bucuresci. Dar Tribunalele nesocotind acest mod voinicesc 
de aţi face singur dreptate, a osândit pe curier la închisoare, de 
unde Domnul l-a grațiat. Așa dar dela Mormântul hoțului ne-am 
luat ziua bună dela pădurar și ne-am urmat drumul poștii sco- 
borând clocotișul despre Valea Râului Alb. 

Cum am spus, surugii noştrii erau prea ticăloși, n'aveau nicio 
idee de ceea ce se chiamă a încăleca un făgaș, spre a opri caii la 
vale, ceea ce ne-au silit să umblăm mai mult pe jos până la poştie 
şi apoi încă a rupe bastonul meu pe spinarea acelui deșuchiat cu 
chipul moleșit. Trebue să mărturisesc că trebue mare meșteșug 
la mânat spre a scoborî pe acele podine ce s'au amestecat astfel 
încât seamănă cu un joc de cârlige. A cui a fost invenţia podinilor, 
n'am putut încă afla; dar cât despre mine socotesc că mai bine 
decât să taie atâtea păduri, mai bine ar fi așternut o şosea zdravănă 
care s'ar fi făcut cu atât mai multă înlesnire, cu cât tot materialul 
este acolo pe loc și n'are trebuinţă a se transporta. Cu vai și cu 
chiu am ajuns în sfârșit la Poștia Pripoarelor. Dar de aci înainte 
ne așteptau noui și crude încercări. Cea dintâiu, (numai pentru 
trăsură, căci noi ne-am dus pe jos) a fost chiar valea ce se coboară 
îndată cât ieși din ceairul poștii. 

Trăsura saltă pe o cataractă de pietre, susținută din toate 
părţile. Mă mir cum acea trăsură nu s'a zdrobit, în astă călătorie, 
în mii de bucăţi. Trebue să mărturisesc că asta era grija mea 

cea mai mare. Un minut ne-a înșelat drumul, căci venise ordin 
dela Cârmuire și chiar în ziua aceia dreseseră drumul până în 
sat la Spinul. Am văzut încă oamenii cum lucrau; dar de aci 
încolo, vai, ce caznă! Până în deal dincolo de Titesci am ajuns 
cu ziua; am văzut apele Oltului în stânga, după valea Titeștilor; 
dar de aci înainte n'am mai văzut nimic decât prin negura serii 
şi prin ameţeala atâtor groaznice sdruncinături. Am zărit Boișoara 
în stânga, apoi valea îngustă a apei Boișoara, apoi valea mai lată 
şi apele clocotitoare ale Boiţei, apoi satul Greblesci și în sfârșit 
groaznica vale ce scoboară la Câineni. Cerul era semănat cu stele 
şi priveliștea era măreață, pe vremea nopței, când am trecut 
pe pod umblător altul, având împrejurul nostru 14 podari cu o 
lumânare. Aceşti oameni ne-au însoțit până la poștie, unde am 
găsit culcaţi pe Cornescu şi pe C. Manu. Ei se întorceau dela Sibiu, 
făcuseră drumul dela Curtea de Argeș până la Câineni într'o zi 
pe un noroi strașnic și din Sibiu plecase târziu. 

S'au sculat băieții și ne-au lăsat odaia din pricina Sașii; ei 
amândoi s'au culcat afară pe prispă, înveliţi în saricile lor, Trenk 
în trăsură, iar noi pe patul din odaia ce era așa de tare ca și scân- 
dura. 

Luni la 11 Iulie dimineaţa, m'am sculat dela șease; am pus 
să descarce bagajele, să spele trăsura, am mai stat de vorbă până 
la 9; atunci băieţii au plecat, spre Cozia ; iar noi am ales prea puțin 
bagaj, lăsând pe celălalt în odaia poștii unde șade și Trenk până 
la întoarcerea noastră și pe la 12 ceasuri a m plecat la Sibiu. Ce 
şosea minunată, pe malul Oltului! Când am fi avut pretutindeni 
astfel de şosele, cât de mult s'ar fi înlesnit călătoria noastră! 
Ce multă vreme am fi câștigat! Trenk ne-a însoţit până la Râul 
Vadului la Vama Românească unde ne-a cercetat puţin și ne-a 
vizat pașapoartele ; de acolo trecând dincolo un amploiat austriac 
a venit pe capră cu noi până la vama cea mare cei zice ei Contumaz ; 
cu maniere prea dulcişoare ne-a cercetat şi ne-a scormonit pretu- 
tindeni. Dar ce să găsească de vămuit, căci noi nu luasem nimica 
cu noi; a oprit numai câteva exemplare din Mihnea-Vodă! Am 
lăsat acolo și şaua mea ca s'o iau, când mă voi întoarce. Tot cu 
caii din poștia românească am urmat drumul; în colo șoseaua 
e bună; am trecut pe lângă un turn vechiu și surpat ce e în malul 
Oltului și căruia îi zice Turnul Jidovilor ; apoi mai înainte, tocmai 
acolo unde încetează munţii cei înalți și valea se lărgește am dat 

de Turnul Roșu, ce este într'adevăr un turn larg și pătrat vopsit 
roșu, pe-o înălțime și împresurat cu ziduri vechi și preînoite ce 
se scoboară până la șosea. Acolo din nou ne-a vizat pașaportul 
și apoi am trecut. Drept în faţă pe o muche sunt ruinele Castelului 
numit Landskrone. Turnul Roșu și acel castel domină într'astfel 
poziţia încât trecătoarea Oltului se poate lesne apăra din aceste 
puncturi. Idei mai puţin strategice te cuprind când, ieșind din 
satul românesc Boiţa, vezi acea cultură îngrijită, acei oameni 
bine îmbrăcaţi și voioşi, toţi români ca și la noi, dar mai harnici, 
mai deprinși la muncă și la bine, decât pe partea cealaltă a mun- 
ţilor. Când treceam noi era tocmai la seceră și era o adevărată 
plăcere a te uita cu ce silinţă și cu ce veselie lucrau toţi, bărbații, 
femeile și copii. 

Poștia românească ne-a dus până în satul Tâlmaciu de unde 
am luat patru cai de poștie, cu un surugiu sau Postilion călare. 
Acest băiat era român dar mâna caii lui nemţește căci, deşi se 
îndemna bietul băiat gloabele alea mari, abia mişcau din loc. 
Se ridicase un vânt ce ne lua dela spate și ne purta într'un nor de 
praf; soarele bătea foarte tare. Eu cam piroteam însă tot băgam 
de seamă la locurile acele bine cultivate şi semănate cu sate frumos 
zidite. Dela Tâlmaciu încolo am trecut prin Besteu, sat mare 
românesc, apoi prin Schellenberg, sat săsesc și am sosit cam pe 
mare. Îndată după sosire gândul nostru a fost la prânzit; ceea 
ce am și făcut. Am trimis scrisoarea ce ne-o dase Trenk către 
cumnatul său d-nul Albrecht care îndată după prânzul nostru 
a și venit la noi. L-am primit într'o odaie alături cu a noastră; 
el ne-a spus să mergem la Dumbrava (lunge Wald) unde astăzi 
pentru sosirea Princesei Lichtenstein, soția Prințului Guvernator 
al Transilvaniei, se da o sărbătoare; așa dar deși luasem o lojă 
la Arena sau teatru de scânduri deschis, unde se juca « Tâlharii 
lui Schiller », ne-am urcat într'un fel de Poștalion fără coș al 
Hotelului și ne-am dus la Dumbravă, la 20 de minute departe 
de oraș. Acolo erau rânduite mai multe țeluri de tras la semn 
unde petreceau ofițerii; apoi înserat într'o bătătură împrejmuită 
cu brazde de verdeață şi luminată cu bășici de hârtie, s'a făcut 
joc. Dintre toate nemţoaicele rău îmbrăcate și disgraţioase se 
deosebea o româncă din Pitești, frumoasa Doamna Dumba ce 
avea și eleganţă la îmbrăcăminte și graţie la joc. S'a tras și ceva 

fişicuri de artifice. Mie drept să spun puţin mi-a plăcut această 
petrecere; dar Sașa o privea cu plăcere. Aveam drept societate 
pe cumnatul și pe cumnata lui Trenk. Pe la 10 am sosit acasă și 
picam de somn, astfel încât abia puteam să mă desbrac. 

Marţi la 12 Iulie, sculându-mă pe la 9 am mers prin piață 
ca să fac ceva târgueli trebuincioase ; trăsura de cu seara o dasem 
la fierar să dreagă toate câte se slăbise la dânsa. Am vizitat dimi- 
neața și biserica catolică care e pe piaţa mare și care e un edificiu 
din veacul al XVII-lea fără de mare interes. Pe la 11 ceasuri am 
dejunat ; a venit d-nul Albrecht și cu dânsul pe la un ceas am 
mers la Muzeul Bruckental. Bruckental, dintr'o mare familie 
din Transilvania, care acuma nu mai are urmaș direct, a fost 
multă vreme guvernator al Transilvaniei; având o stare mare 
a strâns o bibliotecă însemnată de vreo 13.000 volume mai ales 
istorică ; un cabinet de mineralogie și de ornitologie mai cu seamă 
locale, ceva antichităţi romane, inscripţii, lutării și fierării ce 
s'au putut aduna într'această ţară și o galerie de tablouri ce este 
expusă în 15 odăi; adică 5 de şcoală italiană, 5 de școală olandeză 
și 5 de școală germană. Printre Italieni se deosebesc mai ales 
câțiva Tiţiani și o vergină de Murillo, în modul său cel materialist 
şi viu colorat. Mai însemnate încă sunt două portrete de Rem- 
brandt şi mai cu seamă al unui Stegar în mărime naturală până 
la mijloc şi apoi portretele lui Jerard Dow scuturându-și pipa, 
de Mieris, un cap de operă. Sunt încă şi multe copii bune printre 
care se deosebesc mai ales ale lui Martin, Meytens. Şcoala ger- 
mană e bine reprezentată de mai toţi meșterii cei vechi, Albert 
Diirer, Kranach, Holbein şi apoi și frumoase portrete mai mo- 
derne printre care mai cu seamă al Mariei Teresii de Meytens. 
Din nenorocire cât am fost la galeria de tablouri a tot plouat, 
astfel încât vremea fiind întunecoasă şi timpul scurt, am trecut 
cam repede. 

Am prânzit nemţeşte de vreme și am ieşit pe jos cu Sașa; 
pe piață am întâlnit pe Albrecht şi împreună am mers să vedem 
biserica luterană care a fost vechea catedrală catolică a orașului, 
biserica dominicanilor ce la Reformaţia, s'a prefăcut în biserică 
protestantă. E o frumoasă clădire gotică, cu puţine ornamentații 
într'adevăr, dar prea măreaţă. 

Sunt acum doi ani a prefăcut-o, astfel încât pe dinlăuntru 
e cu totul spoită nou; abia a mai lăsat armorii și inscripţii pe 

pereţii de sus și un mare tablou din veacul al XV-lea alături cu 
altarul, iar pietrele mormântale cu care era pardosită biserica 
le-a scos și sunt într'o odae alături, unde s'a început a le așeza, 
de-a-rândul pe pereţi. Cercetând, mi s'a spus că a lui Mihnea se 
află printre ele, dar cum să deosibești dintr'acea mulțime ce sunt 
culcate pe dos una peste alta. Mâine voi întârzia plecarea mea 
de aici ca să cercetez la curatorul bibliotecii Bruckental, predica- 
torul Neugeborn, despre acea piatră. 

Dela biserică ne-am întors cu Albrecht acasă la noi. El o să 
plece mâine la Râul Vadului ca să se întâlnească cu Trenk. Pe 
la 7 am ieșit în trăsură, și am fost la Teatrul cel închis care cam 
seamănă cu cel vechiu din Bucuresci dela Momolo. Se juca o 
comedie: Un fiu pentru zece mii fiorini, ceva în felul celor 33.333 
de franci. Pe la 10 am fost acasă și după ceai îndată m'am pus 
să scriu la Bucuresci și apoi m'am apucat de acest jurnal în care 
negreşit trebue să fie multe împrejurări uitate dar care însă m'a 
ţinut deștept până la 2 ceasuri din noapte. La fiece ceas auz un 
trubaciu sunând pe uliţă din trâmbiţă și spunând ceasul; de altă 
parte în odaia de alături aud altă trâmbiţă care e sforăitura nesu- 
feritului meu lipcan. Atâta îi mai trebuia ca să-mi câștige cu 
totul inima! 

Mult ași dori să fiu mâine seară în Cornet; dar nu-mi prea 
vine a crede, căci de voi fi ocupat dimineaţă cu mormântul lui 
Mihnea o să întârziem și abia să ajung seara în Câineni. Ce fel 
o să fac ca să sfârșesc încă patru judeţe într'o lună? lată idea 
ce mă preocupă neîncetat. Ași dori cel puţin să sfârșesc și Vâlcea. 
O lucrare bine făcută asupra acestor două judeţe va face să mi se 
ierte lipsa celorlalte două. 


Sibii, 12 Talie 1860. 


Miercuri 13 lulie m'am sculat la 9 și îndată m'am dus la Predi- 
catorul Luteran d-l Neugeborn pentru ca să cercetez despre piatra 
mormântală a lui Mihnea Vodă; nu l-am găsit acasă, dar un băeţel 
al lui m'a mânat la locuinţa Parohului ce este o casă veche dela 
1503, drept în faţa ieșirii din biserica cea mare luterană. Neuge- 
born, era ocupat și mi-a dat întâlnire la 1l ceasuri la Biblioteca 
Bruckental. M'am întors dar acasă și am dejunat. Caii pentru 
plecare sosise ; am spus să mai adaste. Trăsura o adusese Caretașul 

dreasă, înălțată pe arcuri, în sfârșit ca nouă; dar orișicât de bine 
o dresese tot nu făcea meșteșugul lui câtă sumă mi-a luat adică 
șapte galbeni. M'am convins că în adevăr în toată Transilvania, 
unde oamenii trăesc cu puţin, este un jaf organizat împotriva 
boierilor de ţara Românească: Grosse boiar von Walachai, cum 
zic ei. Capelanul, birtașul, Prăvălia și cu care am avut aface, toți 
m'au jefuit astfel încât ecscursia mea de trei zile abia în Sibii 
m'a costat mai bine de 40 galbeni, plătind numai la birt vreo 17 
galbeni, și cumpărând ceva mărunţișuri din târg. 

Sașa a rămas acasă ca să sfârșească de a așeza lucrurile, și 
eu, la 1l ceasuri am fost la Biblioteca Bruckental, unde atunci 
venea și Neugeborn. El mi-a spus că într'adevăr piatra lui Mihnea 
este printre cele grămădite în odaia de lângă Biserică, însă nu e cu 
putinţă de a o căuta; mi-a recomandat însă o carte asupra Bisericii 
din Sibiii, unde se găsește descrierea tuturor obiectelor foste în 
biserică, ş'apoi mi-a făgăduit că îndată ce se vor așeza pietrele, 
îmi va trămite un simile de acea piatră. După o convorbire destul 
de lungă asupra Sibiului celui vechiu și asupra unor puncturi din 
istoria ţării, m'am întors acasă, am prânzit de vreme și pe la 2 
ceasuri fără un sfert am pornit din Sibiu, luând cu noi o ploscă 
cu vin de Vâlsau, 2 pâini lungi cu anason, un cughelupf și un 
lentzentort spre a ne sluji pe drum de suvenir pentru acele multe 
mâncări și cei mulți păstrăvi ce le-am jertfit într'acel materialist 
oraș de Sași. Un suvenir cu mult mai puţin plăcut mi-a lăsat 
căruţașul nostru Sas ce-l tocmisem dela Hotel ca să ne ducă până la 
Tălmaciu. Un ceas și jumătate am umblat cu dânsul și n'a ieșit 
un minut din treapătul câinesc, decât ca să urce dealurile sau 
să scoboare văile cu cel mai nesimţitor pas. Trebue răbdare pentru 
noi Românii învăţaţi cu iuţeala Poștei noastre, mai ales când te 
vezi umblând la pas pe o şosea ca în palmă. 

Sasul nostru era un uriaș cu ciobote, cu pantaloni și cu o fer- 
menuţă de postav albastru prost și o pălărie lată și pleoștită 
ce i se bătea de umeri când în ţăcăneală se lăsa greu pe cal. In 
sfârșit am ajuns la Tălmaciu; de acolo am luat un băeţoi sas 
cu patru cai ce merseră mai iute ; trecurăm iar pe sub Landskrone, 
pe la Boiţa, apoi la Turnu-Roșu, unde am vorbit cu niște ungureni 
ce veneau tocmai dela Călărași pe unde își ţin ei oile, trecându-le 
iarna până în Dobrogea. La Contumaz ne aștepta Trenk pe care-l 
însoţise cumnatu său cu sora lui și cu 3 copii ai lui; am stat vreo 

câtă-va vreme acolo și când am plecat începuse să plouă, apoi 
iarăși am mers înainte, luând și pe Trenk cu noi; am cumpărat 
dela niște babe un coș cu smeură, am trecut granița noastră şi 
am trebuit în grabă să așezăm bagajele lăsate acolo, şi vai de 
mine ce am păţit cu Costache, ca după obiceiu. In sfârșit am 
plecat să mergem pe malul drept al Oltului până la Cornet; dar 
era seară, astfel încât frumosul acelui drum unde se vedea Oltul 
strâns între două lanţuri de munţi l-am pierdut, în mare parte, 
și am avut numai temerea și nevoia unui drum greu, pe vreme 
de noapte, când la vale, când la deal, pe pietre, pe stânci ce dau 
de-a-dreptul în Olt. Am trecut prin Călimăneşti și prin Sărăcinești 
și abia pe la 1l ceasuri am ajuns la Cornet, trecând prin satul 
Copăceni, care e vatra acelui schit. 

Scris Sâmbătă seara la 16 Iulie, la Cozia și întrerupt; mâine 
dimineață voi urma. 

Sașa îmi slujește de secretar spre a urma tot într'această seară 
sub dictarea mea. La Cornet ne-a primit îngrijitorul de acolo, 
Popa Constantin lonescu din Bucureşti, care trăiește în mica 

„ Mânăstire cu doi feciori și o fată a lui. 

Cornescu, în treacăt îi povestise despre venirea noastră; astfel 
că ne cam aștepta. Sașa, ori de frică ce-i fusese noaptea pe drum 
ori de sdruncinătură, s'a simţit cam rău și se culcă îndată; am 
pus de am făcut un ceaiu, din care am băut toţi deși era dulce 
ca siropu. Trenk s'a culcat într'o odaie alături cu noi, și care 
răspundea prin stâlpii sobei cu a noastră. Nici el, nici noi n'am 
putut odihni bine, căci aici într'adevăr era Babilonul insectelor ; 
unde puneai mâna erai sigur să prinzi un vrăjmaș al sângelui tău! 
Dar trecu și noaptea asta, cum trec toate pe lume, și bune și 
rele. 

A doua zi Joi la 14 lulie m'am deșteptat dis de dimineaţă. 
Bietul Trenk prigonit de dușmani fugise pe munţi ca să-și caute 
scăparea, sau mai bine ca să caute un loc de unde să desemneze 
acea pitorească Mânăstire. lar eu m'am culcat iarăși și abia târziu 
am ieșit din casa preînoită a popii ca să văd Mânăstirea Banului 
Mareș ot Băjești. Se vede că el o zidise pe când nu era așa om 
mare și contribuia la zidire și popa din satul Băjesci. Dar la urmă, 
când ca Ban al Craiovei și Caimacan al ţării, fugea de urgia lui 
Grigorașcu V. V. Ghica, și de răsbunările boierilor Olteni, aci 
își găsi el scăparea. Dela dânsul a mai rămas zidul împrejmuirii 

ce l-au găurit Ruşii la 1849 ca să așeze tunurile lor și să se apere 
acolo de o incursie a rebelilor Unguri, a rămas ruinele băscilor 
şi bolților unde e acum grajdu, a rămas mica biserică, în care s'a 
zugrăvit, la locul ctitorilor, un călugăr de mai de ună zi, a rămas 
în sfârșit pisania de piatră ce m'a făcut să știu că Banul Mareș 
era ot Băjesci. Ce scădere în neamurile mari ale ţării! Nu e asta 
dovadă că la noi întotdeauna nobleța a fost personală? Biserica 
s'a pardosit cu scânduri și lespezile vechi sunt aruncate pe afară; 
ca treaptă a Bisericii e o piatră mormântală ce fusese drept sub 
pantocratorul ; literile după dânsa s'au șters, dar pe cât am putut 
înțelege după tăierea pietrii, după calitatea ei, bănuesc să nu fie 
a Banului. Două semne 0. V. ce se văd pe linia din urmă, mă 
fac a gândi la leatul 1808. 

Preotul Constantin și familia lui se silea a ne primi bine și 
cu toate că el îmi declară în multe rânduri că a fost persecutat 
sub guvernele trecute, fiind om dela 48, tot însă se vede ciocoinicia 
popilor din Bucureşti. 

Gândesc că e pus acolo de Vodă Ghica, căci nu știu cum schitul 
Cornet este închinat la Pantelimon care îi este posterior. Trebue 
și asta să fie vreo minune de ale lui Scarlat Vodă Ghica, ca la 
Berislăvesci. La Cornet pomelnic vechiu nu este, dar este cu 
îndestulare ciorbă de pui, mâncare de pui, friptură de pui, ca în 
deobște la Mânăstiri. După ce ospătarăm cu aceste delicateţe, 
tot cu eaii de poştie dela Câineni, am pornit pe la 2 către Cozia. 

Drumul dela Cornet la Cozia e cât se poate de pitoresc, dar și 
pietros, el merge pe malul stâng al Oltului, când pe lângă apă, 
când mai sus pe coastă. De amândouă părțile sunt munţi înalți 
şi păduri; priveliștea se schimbă pe tot minutul, spre a arăta 
poziţii mai frumoase și mai măreţe. La distanță de o jumătate 
de ceas din Cornet se varsă râul Lotrului în Olt. Cătâţimea apelor 
sale e destul de însemnată. Podul pe Lotru care, prin luarea lui 
de ape întrerupsese cu totul comunicaţia pe această parte a Oltului, 
s'a dres şi este acum nou şi bun. 

Dela pod am luat cu noi mai mulți plutari ce aduc bilele de 
brad ce vin dela munte pe Lotru și le duc pe plute până la Căli- 
mănești pe Olt. Pe dânșii i-am cercetat despre satele de pe Lotru; 
sunt cu totul vreo patru din care Malaia și Voineasca; cele din 
urmă sunt mai însemnate; carul abia merge până în Malaia; 
iar de acolo înainte abia poţi merge călare prin matca Lotrului 

şi peste văi până în Voineasa, îți trebueșşte ca la o zi să faci această 
călătorie. Pe acolo toţi sătenii sunt moșneni, dar nu cunosc lucrul 
agriculturii ci se hrănesc mai mult cu vitele și cu tăierea brazilor 
de prin păduri; cei cari n'au ieșit din satele lor, nu știu nici cum 
e făcut carul. Pichetaşii noștri strejuesc iarna într'aceste sate; 
iar vara merg la Pichetele dela hotar care sunt pe munţi înainte, 
cale, poate, încă de o zi. 

Ajutată şi susținută de oamenii cu cari avusesem această 
conversaţie, trăsura noastră începuse a trece cârligele; iar noi 
umblam în urma ei pe jos; astfel ne-am putut bucura de frumu- 
seţea acelor sălbatice locuri unde drumul merge pe o stâncă, 
scobită și cioplită de valuri de veacuri, chiar pe alături cu matca. 
Acel loc ce-i zice Oltul, e acolo strâns între munți, astfel încât 
fierbe de bolovanii ascunși sub apă. Acel loc ce-i zice Cârligele, 
pe cât e de primejdios acum, când drumul e plin de bolovani și 
de surpături de piatră, atât e de măreț la privire. Trenk a luat 
o schiță dela un punct unde era un clocot de apă și mi-a făgăduit 
să facă o aquarelă. Aceste cârlige ţin poate 20 de minute și apoi 
cam urci la deal și acolo găsești șoseaua ce o clădeşte de vreo trei 
patru ani niște Italieni. Negreşit, că după cârlige ești încântat 
a găsi o șosea, dar însă sub multe altele mai bună decât cea de 
acolo ; adevărat că asperităţile sunt mari; trebue împușcate picere 
întregi de munți, îmi spuneau chiar că dela un loc unde e tăiat 
muntele dela mare înălțime ar fi căzut, pe când lucrau, doi oameni 
și s'ar fi omorît până jos. Toate astea așa sunt, dar însă tot s'ar 
fi putut face șoseaua ceva mai largă, s'ar fi putut aşterne mai 
lin, și s'ar fi putut face perete cu pălimar, atât despre partea 
muntelui, de unde se surpă mereu pietre, cât şi despre Olt, unde 
ești în veci în primejdie de a te prăvăli. Dar or şi cum cu șoseaua 
merserăm mai iute și ajunserăm la Cozia pe la cinci. Acolo erau 
mulți mosafiri cari neîncetat vin dela Călimăneşti, unde e adunată 
la băi o mulțime de lume. 

Părintele Ipolit, bătrânul și respectabilul Egumen, ne ieși 
înainte, primindu-ne cu bucurie. Cunoștinţa noastră era făcută 
de acum trei ani și în lungile conversații ce am avut și în rândul 
acesta cu dânsul, mi-a povestit cum, fiind el încă prea tânăr călu- 
găraș la Căldărușani ar fi făcut un parastas la Icoana pentru moșul 
meu și ar fi prânzit la unchiul meu Răducanu, în casele noastre dela 
Icoana. Aceasta ar fi fost pe la 1816, căci bătrânul e acum de 65 ani. 

Economul, numit iar Ipolit e un tânăr Rus, care deși tânăr; 
are ceva din acel aer falnic al clerului rusesc. El ne dete două odăi 
în partea stângă a bisericii, tot acelea ce le avusesem și în rândul 
celălalt. 

Noi dormirăm în cea din fund, Trenk în cealaltă, am prânzit 
în sala cu obloane ce dă în partea Oltului. Această zi până înserat 
s'a petrecut fără lucrări, seara am stat mult de vorbă cu Egumenul 
pe un pridvoraș dinaintea ușii noastre, care pridvor n'avea alt 
defect decât de a fi prea tare, fiind învelit numai cu o rogojină. 
Odihna noaptea ne-a fost mai bună decât la Cornet; numai atât 
că cu șederea noastră s'au adunat muștele în odaie şi ne supărau 
mult dimineaţa; de aceea și făceam adesea vânători de muște 
cu acel instrumet turcesc de piele ce-i ziceam noi pleașca și care 
e luat dela Cornescu. Am pus încă și hârtie de muște în odaie. 


Vineri, la 15 lulie, ne-am ocupat cu lucrări la Cozia. Trenk, 
de dimineaţă a plecat ca să ia o vedere generală a Coziei de sus 
de pe munţii dimpotrivă; mai târziu a luat și alta parţială de 
pe malul Oltului în sus de mănăstire. Eu am luat pisăniile;; în- 
semnarea portretelor, am văzut argintăria ce o păstrează părintele 
Egumenul, împreună cu un aer foarte vechiu și prea bine păstrat 
de care am luat însemnare; am ales apoi și cărţi, cele mai inte- 
resante din bibliotecă și ni le-au adus în odăile noastre. Apoi 
seara nu m'am prea simţit bine și ne-am culcat de vreme. 

Sâmbătă 16 Iulie. Vream să mergem dimineața la Turnu și 
apoi să plecăm ca să dormim seara la Ostrov, dar mai înainte 
de a pleca am vrut să văd odăjdiile. Sunt haine preoțești la Cozia, 
frumoase și de mare preț, dar cele mai multe sunt date de Nec- 
tarie care din egumen la Cozia, s'a făcut Episcop la Râmnic pe 
la începutul acestui veac. Dar la un loc cu odăjdiile am găsit fru- 
mosul Epitaf cusut cu fir, ce este chiar dela leatul... și pare 
despuiat de mărgăritarele şi de pietrele scumpe ce erau pe dânsul; 
trecut prin mâna Turcilor, ce făcuseră dintr'însul harșa de călărie, 
s'a întors în sfârșit și este şi acum în Mănăstirea Cozia. Trenk 
a luat un desemn exact de acest scump obiect şi în vremea aceea 
eu am făcut însemnarea cărţilor ce alesesem. Apoi pe la 3, când 
sfârși el lucrarea, am trecut Oltul, ne-am pus călare, și am apucat 
în susul apei spre schitul Turnu. Drumul e mai întâi pe o livadă, 
unde făcea căpiţe de fân stareţul dela Turnu; a venit și el călare 

după noi. Apoi ocoleşti un picior de munte ce dă de-a-dreptul 
în Olt; la un loc drumul e despicat în stâncă, astfel încât rămâne 
de partea Oltului o piatră cu suprafața mai plană, d'asupra, pe 
care te poţi urca pe niște trepte făcute din vremi de amândouă 
părţile. Acea piatră se chiamă « Masa lui Traian ». La întoarcerea 
noastră dela Turnu, Trenk a desemnat acea localitate; acolo, 
pe muche, am cules o iarbă târîtoare ce avea un miros delicat de 
lămâiță. Urmăm cam urcând prin pădure și prin desișul pomilor 
zărirăm bisericuţa fără turn a schitului, cu toată fațada zugrăvită 
și cu învelișul de șindrilă. Partea ce mână la odăi și la biserică, 
are în dreapta o râpă în care curge murmurând o apă limpede și 
rece; de-a stânga e muntele cu pomi bătrâni și încrucișați; în 
față, o cruce de fiecare parte; piciorul calcă pe masa de piatră. 
Schitul n'are nimic interesant; e așezat pe un mic spaţiu pietros. 
In spate sunt alte terase de piatră cu ceva pomi și mai sus pe munte, 
e o chilie veche scobită în piatră; alta e mai nouă făcută de mai 
mulți boierinaşi din Bucureşti și din Ploești. Intr'însa locueşte 
un călugăr bătrân ce e mai mult mort; s'a dus să-mi aducă lumâ- 
nare ca să cetesc numele acelor ce au făcut chilia; a adus un 
tăciune, dar când a suflat pe dânsul am socotit că o să-i iasă sufletul. 
Alt călugăr a aprins lumânarea. 

Dela Turnu ne-am înapoiat fără împiedecare, am mâncat la 
Cozia, eu mi-am urmat și am sfârșit lucrarea cu cărțile și cu 
pomelnicul și apoi am început a scrie dintr'acest jurnal, dar l-am 
întrerupt; Sașa l-a urmat puţin sub dicteaua mea; dar a încetat 
și dânsa și ne-am culcat. 

Duminecă 17 lulie. Dimineaţa s'a petrecut în așezare pentru 
plecare. Sașa făcuse jumătate treabă pe când noi eram la Turnu, 
căci dânsa neputând merge călare, rămăsese la Cozia. Am dejunat, 
ne-am luat ziua bună dela Egumenul și însoţiţi de Ecnomul 
călare și de câţiva oameni, cu patru cai dela mănăstire, am mers 
la Ostrov. Depărtarea e de un sfert de ceas, dar fiindcă eu mă 
opream la fieșice sfert de ceas, de ceteam pisania, am ajuns pe 
la 11 ceasuri la Ostrov. Noi am trecut Olteţul cu luntrea. Trăsura 
a trecut prin apă. La schit ne-a primit maica starița Maximilia, 
sora Brătienilor. Casa e prea modestă dar bine dereticată; tot 
ocolul ostrovului, deși sărac și ferit cu silință de ruinarea vremii, 
are un ce plăcut. Ne grăbeam a trece dincolo la Jiblea spre a 
merge la Stănișoara. Am lăsat pe Sașa cu maica Brătianca, am 

trecut Oltul, acolo ne așteptau doi cai și aproape ne-a ieșit înainte 
arendașul Jiblei, ce e o moşie a Coziei, cu un băiat. Câteși patru 
am plecat pe la 124 spre Stănișoara; mai întâi urcând dealul 
sub care curge râul Satului am ajuns la metochul Stănișoarei, 
unde au câteva chilii locuite de vreo patru călugări. Unul, cu 
totul orb, ședea pe prag cu capul pe mână! Acolo e o mică bise- 
ricăţă și sopra cu carele și căruțele Stănișorenilor. Ne urmarăm, 
drumul la deal prin suhaturi ce le au călugării și sătenii de islaz 
prin păduri și pe pietre; pe cici şi pe colea se vedea și câte un 
ocol îngrădit de porumb sau de grâu. Am umblat trei ceasuri 
până la Stănișoara, scoborînd de două ori până la niște pâraie 
ce curg la vale în jos spre Olt, și urcăm apoi iar cu totul trei coaste 
însemnate când ajungi pe un munte în faţa locului unde e schitul, 
acolo unde pe un pietroiu de formă ciupercată s'a pus acum din 
nou o cruce și o icoană, ai în faţă o vale adâncă cu fagi și cu pini; 
iar dincolo, o coastă verde din care se înalță drepte stâncile cu 
creste colțurate ale muntelui Coziei. Scoborim dar în vale, apoi 
iar la deal, unde au călugării coșare și stână, apoi iar într'o vâlcea, 
chiar sub poalele piscurilor e mănăstirea pitită între pomi. 

Am intrat la Starețul, pe care-l văzusem la Cozia și Trenk 
abia şi-a găsit după deal un loc de unde să se vadă mănăstirea, 
atât de des era frunzișul. Istoricul Stănișoarei e scris pe pisania 
din faţa bisericii; chiliile sunt, cele mai multe, preînnoite. Bise- 
ricuța e şi ea zugrăvită de curând. Călugării sunt vre-o 40, din 
cari cei mai mulți nu ies din mănăstire ; la piatra cu cruce e hota- 
rul până unde pot merge muierile, mai încolo nu au voie a trece. 
Imprejurul mănăstirii călugării au ceva legume semănate și locul 
nu e așa sterp; apoi mai la vale au și ceva bucate și mai ales 
suhaturi unde-și pasc vara frumoasele lor vite de sămânță din 
Ardeal. Vara le ţin mai în sus la munte. Ei le vând pe la bâl- 
ciuri, la Râureni, la Câmpul Mare și în alte locuri mai apropiate. 
Starețul ce are casa lui foarte curată, ne dete un prânz prea 
gustos, un caşcaval făcut la Pitești, o smântână de minune, pui 
gătiţi bine și vişine. Am mâncat sănătos, gândindu-ne la mustră- 
rile ce o să încercăm seara dela maica Brătianca. Cât mâncarăm 
am plecat pe jos ca să vedem peștera unde sunt oasele pustni- 
cului. Alături cu mănăstirea, cam în faţa ei, dar dincolo de pârâul 
ce curge alături, e un pisc, care din partea cea despre Olt e surpat; 
cu mare anevoinţă am ocolit acel pisc, cu primejdia de a cădea 

în prăpastie, dar am ajuns la locul unde, în surpătură era o mică 
gaură, astupată cu pietre. Starețul ce ne însoțea a scos pietrele 
şi am văzut înlăntru oase. 

Se vede că peştera fusese mai mare, dar bolovanii rostogoliţi 
de pe munte au mai astupat-o. Starețul ne spuse că pe când era 
tânăr, era la Stănișoara un călugăr ca de 90 ani, ce zicea că-și 
aduce aminte că fiind el băiat și viind să pască vitele pe acești 
munţi pe când schitul era pustiu și biserica dărâmată, trăia pe 
aci un om gol şi păros, care fugea cât vedea alți oameni, și-i ziceau 
Sălbatecu ; de aceea se chiamă și acum acel munte într'ast fel. 
Oasele acestea trebue să fie ale Sălbatecului, căci un călugăr le-a 
luat şi le-a dus la mănăstire, iar noaptea i s'a arătat Sălbatecul 
şi a cerut să i le înapoieze, în peșteră la loc, precum a și făcut; 
numai căpăţâna lipseşte și aceea un călugăr prea curios, ce fusese 
la Stănișoara, cu multă rugăciune către vechiul sălbatec, a 
dobândit prin vis dela dânsul voia ca să-i ia căpăţâna, și a dus-o 
departe în Moldova, la ţara lui. Astea mi le-a povestit stareţul, 
apoi am cules ceva ederă dela gura peșterii și am urmat drumul 
printr'un loc, unde stânca scobită formează un adăpost, acolo 
„vin noaptea ciobanii cu caprele. Urcând iar puţin am ieșit în 
faţa schitului, unde ne-am găsit caii. Eram groaznic ostenit și 
asudat după această excursie şi-mi era teamă de aceea ce am 
pătimit în urma cetăţii lui Țepeș, dar Dumnezeu m'a ferit; am 
plecat înapoi, luând, ca la mergere, dulceaţă și apă de la izvoare, 
dar nu ne-am mai întors pe la Metoch ci pe muchea alăturată 
cu Oltul, de unde am zărit şi bolnița Coziei. In partea cealaltă 
priveliștea era minunată. Valea Oltului cu a Coischi se vedeau 
în panoramă; în stânga Oltului Jiblea cu apele-i răspândite pe 
mii de costișe, în dreapta Călimăneşti rezemaţi de dealuri și fur- 
nicând de oameni; la mijloc ostrovul cu ulmii stufoși și cu 
pajiștea-i verde pe care se vedeau bisericuţa și chiliile. Trenk era 
prea obosit ca să facă acest desen ce într'adevăr cerea prea multă 
vreme. A rămas ca a doua zi să ia o vedere în sbor de pasăre a 
ostrovului. Am trimis caii în sat și ne-am scoborit până la mal 
pe jos. Acolo am așteptat foarte mult până să vie podarul, 
dar a venit și am trecut. Două ţărance frumoase și bine îmbrăcate 
treceau cu noi și mereu își făceau cruce de frică. Sosind la Ostrov 
ne aștepta masa minunată; deși nu-mi era foame însă am mai 

mâncat odată. Stariţa mi-a arătat hrisoavele schitului şi o icoană 
veche și interesantă pe care Trenk o s'o copieze. 

Ne-am culcat într'o bună odaie și într'un pat prea bun, am 
dormit de minune. 

Luni 18 Iulie e astăzi. M'am sculat la 7 ceasuri și ploua, dar 
vremea s'a îndreptat. Sașa doarme încă. Trenk s'a dus să ia 
vederea Ostrovului după deal, eu am scris acest jurnal și acum o 
să ne gătim să plecăm iar călare la un vechiu schit numit Frăsi- 
neiul, ce-l prenoiește Episcopul Climent dela Râmnic, cu gând, 
se zice, de-a se trage acolo. Acest schit e pe valea Călimăneştilor. 

Ostrov, 18 lulie 1860, 10 ceasuri. 


Luni, la 18 Iulie dimineaţa, pe când sfârșeam de a scrie jur- 
nalul, a venit şi Trenk, care după deal luase vederea în sbor de 
pasăre, a Ostrovului. După aceea am dejunat şi apoi, încălecând 
pe doi cai ce ni-i trimesese arendașul din Călimăneşti și din Jiblea, 
şi însoţiţi de un unchiaș care purta ghiozdanul lui Trenk, un 
săculeţ al meu, borcanul de șerbet de trandafir, ce s'a transformat 
acum în marmură roză și în sfârşit un pahar de apă. Chiar dela 
început am băgat de seamă că călușelul meu vânăt de păr nu. 
prea era astâmpărat. Am trecut pe la 12 ceasuri Olteţul călare 
și în sat la Călimăneşti ne-am dus la subcârmuitor ca să-i cerem 
un dorobanţ, căci voind a merge într'un loc sălbatec pe Frăsi- 
neiul și unde nimeni din noi nu știa drumul, am socotit că va fi 
bine să avem și un reprezentant al autorităţii armate cu noi. 
Am plecat înainte Trenk, moșul şi eu prin valea apei Călimănești, 
apoi am luat o vâlcea pe dreapta şi ajungând la fundul ei am 
început să urcăm coasta ce era înaltă dar prelungă. Pe drumul 
nostru cele mai multe garduri erau acoperite cu hamei ce se 
pierde ca o buruiană la sătenii români. Ajungând în deal vederea 
noastră s'a lăsat pe valea Muiereaschei pe care sta răspândit satul 
ce poartă acest nume. Apa acestei văi se varsă în cea numită 
Gura-Văii, care se împreună cu alta la satul Bogdănești în sus 
de Râmnic. Dorobanţul ce rămăsese în urma mea ne-a ajuns, 
scoborînd valea cea repede a Muiereaschei. Tocmai jos am trecut 
pe la casa unui sătean numit Radu, care învârteşte negoț și are 
de toate în casă la dânsul. Radu ne-a îndreptat să ținem drumul 
la deal, pe apă în sus, până la mănăstire. Am umblat câtva tot 
străbătând apa prin valea cea largă a satului, apoi, apucând pe 

coastă la stânga am suit drumul la deal și deodată la un cot al 
drumului ne-am pomenit într'un loc cu totul sălbatec. In loc de 
casele, de semănăturile, de livezile de pomi roditori, dintre care 
ieşeam, ochii noștri vedeau în stânga o prăpastie grozavă, iar 
prin frunzișul îndesat al fagilor și al aninilor se auzea urlând jos 
apa. Pe malul celălalt asemenea păduri pe deal. Pe acel drum 
alăturat cu prăpastia eu nu puteam să mân vânătul mai la larg 
ci mergea tot pe muche. De aceea și eu am scos picioarele din 
scară și m'am lăsat binișor jos. Calul s'a cam speriat dar din 
norocire nu mi s'a întâmplat nimic. Am schimbat șeaua mea engle- 
zească pe calul dorobanţului și acesta a început să joace pe 
vânătul în desghinuri. Când ne-am scoborît după acea înălțime 
prăpăstioasă totul era și mai încântător. Muiereasca curgea pe o 
matcă de pietre, formând cascade cu mii de forme graţioase, 
stânci acoperite cu mușchiu, vechi tulpine de copaci dau acestei 
matce înguste un caracter cu totul romanesc. Vream să stăm ca 
să le deseneze Trenk, dar am hotărit ca aceasta să fie la întoarcere. 
Drumul a mers tot așa poate un ceas și felicitam pe Episcopul 
de Râmnic, care știuse să-și aleagă așa loc frumos spre a-și face 
o mănăstire, unde se zice că vrea să se retragă, dându-și demisia 
din Episcopie și impunând acelei noui mănăstiri strașnice reguli 
ca la Stănișoara. Dar iluziile noastre asupra bunului gust al P. S. 
sale se spulberară când, ajungând la o morișcă, lăsarăm matca 
râului și apucând tot la deal în stânga pe o coastă mai mult cu 
iarbă decât cu pădure, văzurăm mănăstirea ce se zideşte acum 
de P. $. S$. Clopotnița după poartă zugrăvită « Chamois », un rând 
de chilii și vreo două căscioare pentru locuința sa sunt gata; iar 
biserica începută de astă primăvară şi lucrată de niște simplii 
Bulgari e ridicată de roșu până la turn. 

Biserica o să fie mare, dar toate aceste clădiri sunt făcute 
fără niciun gust; locul ales pentru dânsele e cu totul monoton. 
Ce contrast cu localităţile străbătute mai odinioară! Se vede că 
P. $. S$. e de părerea dorobanţului nostru care când îi spuneam 
că e frumos pe unde erau pietre și cascade, el îmi răspundea 
« Ba nu cucoane, urîte locuri pe aici! Frumos e la noi la Hurez, 
că parcă e în târg!» Ciudate idei despre estetică! Ce este fru- 
mosul? Pentru unii apele ce murmură printre stânci; pentru 
alții zugrăvelile împestriţate și clădirile disgraţioase ale lui Chri- 
sante ! 

La Frăsinei, Egumenul pus de Episcopul ca să prezideze 
lucrarea, dormea; abia se deșteptă; era un Bulgăraș, mai mult 
tânăr, dela Cernica. Cu dânsul am mers mai la vale ca să văd 
vechea biserică unde fusese schitul Frăsineiul mai înainte, făcut 
în veacul trecut de niște neguţători ce-i dase și un petecuţ de 
moșie, înglobat în proprietăţile Episcopiei. La urmă schitul se 
părăsise și tocmai pe la 1845 un călugăr, iar dela Cernica, a reparat 
bisericuţa cu ce parale avea el și s'a așezat în două proaste căs- 
cioare alături, cu doi ai săi ucenici. Peste tindă a scris o lungă 
pisanie, în care făcea lauda Prințului Bibescu, numindu-l pre- 
înnoitorul mănăstirilor domnești. Pisania este dela 10 Iunie 1848. 
Se vede că urările călugărilor din Frăsinei n'au fost ugurlii Dom- 
nului. 

Se făcuse 414 ceasuri și începuse a ploua. Insă tot am plecat 
pe o ploaie groaznică. Am oprit în două locuri ca să ia Trenk dese- 
nuri și nu mică a fost mirarea monahului și dorobanţilor, văzând 
că luam pietrele după drumuri în scris. Când am ieșit la Muie- 
reasca, ploaia încetase; am urcat iară în deal și după ce ne-am 
scoborit la vale spre Călimănești, am pornit pe dorobanţul cu 
o scrisoare către Egumenul dela Cozia, prin care-l rugam să ne 
trimită a doua zi dimineaţa sfita cea făcută din haina lui Mircea, 
la Ostrov, căci nu mai puteam găsi desenul ce făcuse Trenk după 
acea stofă. Noi am urmat calea mai încet, am mâncat ceva prune 
pe jumătate coapte pe drum; era încă lumină când trecurăm prin 
Călimăneşti, admiraţi ca Don Quişot de toată populaţia orășe- 
nească ce se îmbulzește prin casele țărănești ca să ia băi. Așeză- 
mântul acesta n'are nimic plăcut și trebue cuiva curaj ca să-și 
caute sănătatea jertfind orice comoditate a vieţii. Așezământul 
de băi e în niște șandramale unde se aduce apa cea minerală ce 
e cam căldicică, prin șipote. Pentru petrecere, sunt în Călimă- 
nești lăutari ce-i auzeam în toate serile din Ostrov; apoi erau și 
niște comedianți ce-și făceau jocurile într'o ogradă încinsă cu 
pânze albe. Sătenii se urcau cu grămada pe pruni ca să vază și ei 
minunile Nemţilor. Seara, comedia se sfârșea prin câteva fişicuri 
de artificii, care aduceau o mirare nespusă în toate localităţile. 

Ne întoarserăm dar acasă la maica Brătianca, ce ne aștepta 
cu prânzul. D-sa nu mânca cu noi, dar noi mâncam și pentru d-sa. 
Când aude cineva că Ostrovul e închisoare de femei vinovate, 
ar socoti că o să auză pe acolo lăutari, că o să vază figuri sălbatece, 

că o să trăiască într'o atmosferă de puşcărie ! Dar de loc. Vinovatele 
sunt cele mai multe sătence, trăind slobode prin Ostrov. Abia e 
o strajă cu câţiva dorobanţi. Toate slujnicele ce slujesc pe maica 
sunt dintr'acele vinovate și fără de a fi păţit nimic am fost slujiți 
patru, cinci zile de o femeie ce omorise o rivală de amor, de o fată 
ce-și ucisese copilul și de o femeie ce furase 9.000 de galbeni dela 
un Episcop. 

Seara aerul Ostrovului e răcoros dar foarte plăcut. Acea 
pajiște verde, acei vechi ulmi, murmurul apei împrejur și razele 
lunei peste astea toate dau un aer încântător acelei modeste rezi- 
denţe. E un loc bine ales pentru culpabili, căci natura chiar pare 
că te moralizează într'acel loc. Păcat că nu se ia măsuri, căci 
Oltul mănâncă neîncetat Ostrovul despre partea Râmnicului; 
s'a făcut despre Jiblea un mal de pietriș și apa repede bate tocmai 
în colţul insulei; ar trebui cu un canal să se strice acel mal de 
pietriș. 

Marţi la 19 Iulie. M'am sculat bolnav. Era vorba să plec numai 
eu şi cu Trenk la Râmnic ca de acolo să mergem să vedem Goranul 
şi Fedeleșoiu dar a vrut și Sașa să meargă; așa dar după dejun, 
într'adevăr cam târziu pe la unu și jum. am plecat cu șase cai 
de sat ce veniseră de dimineaţă din Călimăneşti. Am trecut Olteţul 
cu luntrea și apoi încet, încet, am urmat pe malul drept al Oltului 
calea spre Râmnic. Dela Ostrov în jos lunca Oltului se tot lărgește. 
Caii noştrii nu prea erau vestiți; la dealuri trăgeau foarte greu, 
în sfârșit dincolo de Gura Văii pe la Bujoreni, unde am văzut 
acel turn ce-mi dase acum trei ani, idea despre chindia lui Socol. 
Doi din cai au stat și ne-am urmat încetinel calea cu patru cai, 
trecând pe sub cetăţuie. Am tras la Căpitanul de Poștie din Râmnic 
care este şi hangiu. Sașa și Trenk au mers cu trăsura la Ceair 
ca să pue caii de poştie și eu m'am dus la Administratorul un domn 
Golescu, care m'a înștiințat despre noul Minister. Apoi însoţit 
de Căpitanul de Poștie am străbătut printre porumbi vestitul 
Troian unde erau adunaţi la 1848 pandurii lui Magheru, și am 
ajuns la Poștie. 

Caii erau gata, podul tras; așa dar am trecut Oltul pe pod 
umblător și am mers dincolo de Gorău. 

Deși e Metoch al Mitropoliei aci am găsit un sat, cu bisericuţă, 
iar de sat și o casă arendășească în care șade Egumenul Părintele 
Nicanor ce ține și moșia cu arendă; părintele era dus la Cetăţuia. 

Nu știu de o fi așa, dar Preotul îngrijitor dela Fedeleşoiu mi-a 
spus că acel metoch n'are aşezământ titoricesc, ci e numai impro: 
vizat de Mitropolit ca să dea slujbe unor călugări fără treabă. 
De acolo am urmat în susul Oltului drumul până la Fedeleșoiu. 
Aci ca în toate mănăstirile Pantelimonului se vede oareșcare 
îngrijire: Imprejmuirea de zid, case bune pentru nastavnic, bise- 
rica cantală și preot mirean în loc de Egumen. Aci era Popa Alecu 
dela Sf. Sava. Fedeleşoiul are poziţie destul de frumoasă, vederea 
i se întinde până la Râmnic care dintr'un fel de balcon al mănă- 
stirii se vede ca într'o panoramă. Fedeleșoiu e început de Gr. 
Vodă Ghica în a doua sa domnie și sfârşit de Mitropolitul Warlam 
sub Const. Vodă Brâncoveanu. E dar o mănăstire cu totul Ghicu- 
lească. Veniturile ei sunt destul de însemnate. Popa a vrut neapărat 
să ne arate grădina și bolta lui de viţă. Am vorbit mult politică 
și am pornit să ne întoarcem la Ostrov. Nu departe de Fedeleșoiu 
ne-a apucat o ploaie groasnică ce ne ascunse cu totul munţii din 
fața noastră; dar apoi norii se traseră și priveliștea deveni minu- 
nată, căci se vedea gradate șirul munţilor Coziei și dedesubt vălce- 
lele Jiblei și Călimăneştilor ; am trecut Coisca la gura ei, am trecut 
prin Jiblea și ajungând la Olt, am trecut noi cu luntrea şi trăsura 
cu podul în Ostrov. După prânzul de seară, la care a asistat Ple- 
șoianu, sub-administratorul din Șuici, un Apostolescu, judecător 
în Pitești, şi alți doi domni, ce s'au întors pe o ploaie groaznică 
la Jiblea, ne-am culcat ca de obiceiu. 

A doua zi Miercuri 20 lulie, am petrecut toată ziua în Ostrov. 
Trenk a desemnat una și cea mai frumoasă din acele vechi icoane 
ce reprezintă familia lui Neagoe Voevod, închinându-se la deosebiți 
sfinți. Ce de idei mâhnicioase îți inspiră acea icoană, pe care se 
vede sfânta familie înmormântând pe Christos, iar dinaintea Ei 
jalnica Doamna Despina, închinându-i pe fiul ei Theodosie Voevod 
mort. O mână a mumii ţine mâinile copilului ei; pe cealaltă e 
rezimat capul lui. Asemenea ţine și Maica Precista pe Domnul 
Christos. Tot în acea zi, eu am luat note despre Ostrov. Se vede 
că aici a fost o veche Cetate romană (Arţidava), pe ruinele ei 
Neagoe Vodă și apoi jalnica lui familie au clădit un schituleţ, 
cel mai vechiu, de maici, din ţara noastră. Acest domnesc schit 
a avut și scumpe odoare, dar se zice că la o răsmiriță, o stariță 
de demult le-ar fi pus într'un cazan și le-a ascuns în partea despre 
Cozia a Ostrovului. 

Până acum nu s'au putut găsi, Maica Macsimilia Brătianca, 
trimisă la 6 ani la călugărie de o mumă crudă, și făcută stariță 
la Văleni și la Ostrov, încă foarte tânără, prin favoarea Episcopului 
Ilarian, îngrijește acum de acest mic schituleț, care posedă și 
vreo trei moșioare pentrucă are sineturi dela Mathei Basarab. 


Era Miercuri și maica a postit, prin urmare iar n'a prânzit 
cu noi. Către seară a venit nevasta Pleșoianului ce este vară cu 
maica ; nu știu cum s'a întâmplat de Sașa n'a vorbit cu dânsa; 
ceea ce se vede că a ofensat mult pe Maica Stariţa. N'a spus nimic 
în acea seară dar a doua zi. 


Joi 21 Iulie 1860. Socoteam să mergem Trenk și eu la Râmnic 
ca de acolo să facem excursii călări pe la Arhanghelu, Sărăcinești, 
Comanca, Ezerul, Jghiabul și Pătrunsa, lăsând pe Sașa în Ostrov 
până la întoarcerea noastră, dar încă de dimineaţă lipeanul nostru 
Costache ne-a spus că Maica e supărată, că a spus de cu seară 
să-i vie caii ca să meargă la o moșie unde s'ar fi întâmplat bătae 
și că rufele noastre sunt gata. Am schimbat dar toate planurile 
noastre, am ambalat toate pentru o plecare definitivă. Maica 
Brătianca n'a cerut deloc a ne opri şi mi-a spus și dânsa împre- 
jurarea bătăii. Poate că se și ostenise cu noi, căci vizita ținea 
cam mult. Am dat bune bacșișuri la slugile sale și aveam de gând 
să trimitem și Maicii un dar dela București spre mulțumire de 
buna sa primire, de care nu avusesem a ne plânge. Am mâncat 
de dimineaţă, ne-am luat ziua bună și la 12 ceasuri am plecat 
la Râmnic. De cu seară venise 8 cai de poștie ce-i poruncisem 
cu două zile înainte. l-am ţinut noaptea la Jiblea, la logofătul 
satului ce e chiar acela ce la Divanul Ad-hoc a fost deputat din 
judeţul Argeșul; un om deștept, care și el cu treburile țării, au 
rămas cam încurcat de doi ani de zile încoace, de când e vorba 
să se descurce. Dela ceairul Poştiei Trenk a desemnat grozavul 
Goran; apoi am mers în oraș la ceairul poștii unde am găsit pe 
Cornescu și pe Costică Manu. 

Ei veneau dela Golești unde petrecuseră de minune, făcând 
şi excursii la Câmpulung, la Dâmbovicioara și la Cetatea lui Țepeș 
și mii de nebunii. Azi ei se duc la Ostrov și a doua zi aveau de gând 
să plece la mănăstirile de sub munţi. 

lar noi am plecat spre Slatina ca să scrim sau să avem cu 
telegraful știri dela București. 

Am trecut dar Râmnicul și lăsând în dreapta Schitul Inotești, 
am străbătut Câmpul Troianului, apoi am trecut pe dinaintea 
Metochului Horezului făcut de Chrisant, pe urmă pe la Râureni 
unde sunt șandramalele așezate pentru bâlciul ce se face la Septem- 
vrie. Cea dintâi poștie e Slavitești, moșia a Lahovăreștilor; 
până să ajungi acolo treci apele Ocna, Govora și Bistriţa, apoi 
de acolo o șosea cu pod te duce pe malurile Luncăvăţului. Unde 
se sfârșește șoseaua; lăcustele prăpădiseră porumbul, dar mai 
înainte nu era stricat. De pe la Fişcălia unde e jumătate poștie 
începu dealurile cu vii. A doua poştie e Zevedenii unde s'a petrecut 
crâncena bătălie a Turcilor cu Grecii la 1821. De aci încolo lunca 
Oltului e foarte largă. Viile se ţin cu puţine întreruperi pe dealuri. 
Caii ce se aduseseră până în Zevedeni erau foarte proști și surugii 
asemenea. De aci până în Drăgășani nu e niciun ceas. Am trecut 
prin orășel și tocmai afară pe o coastă este casa unde șade un 
francez d-l Adhemar Labouret, tovarășul lui Adolf Feron din 
București, ce fac împreună negoţ de vinuri. Feron îmi adusese 
într'o zi pe Labouret la mine dar nu l-am putut primi. Dimpotrivă 
bietul Labouret ne-a primit foarte bine şi cu toate că casa lor e 
ruinată pe dinafară, înlăuntru e oareșcare confort franțuzesc ce 
ne-a mulțumit cu deosebire. Nevasta lui Labouret e fata lui Con- 
demin și are încă şi o soră nemăritată ce trăește cu dânșii. Ne-am 
plimbat prin grădiniţa lor, unde au flori şi legume aduse din Franţa, 
apoi pe la 8 am prânzit împreună. Toate ...... dar foarte bune, 
şi mai ales un gigou de miel cu usturoi. Am stropit aceste mâncări 
cu vinuri minunate de Drăgășani, apoi cafeaoa cu un cognac 
făcut de Labouret cu vin românesc, ce era de minune; şi astfel 
cu vorba, cu râsuri am prelungit seara până la un ceas din noapte. 
Damele se retrăsese dar ședeau de vorbă dincolo în odaie! Ne-am 
luat seara bună și ne-am culcat într'un pat franțuzesc moale și 
curat. Numai plapoma am schimbat-o, căci am pierdut obiceiul 
a mă înfășura franţuzește în pat. 

La 61/ ceasuri eram deştept a doua zi Vineri la 22 Iulie ; ne-am 
îmbrăcat în grabă, am luat ceaiu și cafea și pe la 8 ceasuri am plecat 
spre Slatina, cu gând de a vedea mai înainte mănăstirile Șerbă- 
nești, Stănești, Dobrusa și Mamu. Labouret ne-a spus să venim 
desigur seara, căci ne așteaptă cu prânzul. 

Nu departe de Drăgășani, am trecut printr'un nisip uscat 
şi adânc, printre maluri foarte înalte, matca apei Pasceana, care 

ca și Nisipioara dela Fișcălia vin numai primăvara cu o mare 
repeziciune ; iar încolo sunt cu totul secate. La Drăgășani e un 
pod nou foarte țeapăn şi-ţi vine să râzi când treci pe sub dânsul 
pe uscat. Pe drumul mare este mult praf. La un sfert de ceas 
de distanță am abătut la dreapta ca să mergem la Șerbănești, 
mănăstire catolicească semănând cu toate cele ale pantilimonului ; 
e clădită de o familie Morunglavu ce a înzestrat-o cu bune moșii. 
Egumen aci e părintele Teodorit Zăgănescu, frate cu Colonelu, 
care, acest părinte, fiind bolnav a mers să se caute la munte și 
a lăsat în locu-i pe fratele său Pantelimon ce-l cunoscusem cu trei 
ani mai înainte ca Econom la Bistriţa. Călugărul era dus la vie 
în deal; până a venit a trecut un ceas; apoi el ne-a mânat să apucăm 
prin pădure ca să ieșim mai de-a-dreptul la Stănești, dar abia 
intrarăm în pădure și ne nomolirăm. A trecut un ceas şi mai bine 
până am ieșit de acolo. Neputând întoarce am înhămat caii cu 
dosul trăsurii, dar ștreangurile se rupeau și droșca abia mișca; 
am trimis de a adus oameni de am scos echipajul din noroi și 
apoi am luat iar calea ca să ieşim la drumul mare. S'a făcut 12 
ceasuri. Puțin am urmat drumul Olacului și iar am abătut în 
dreapta; am trecut prin livezi, prin pădure, am urmat un deal 
și la scoborîş am dat de satul Stănești, în care se află de o parte 
afundat într'o vale, unde a fost odinioară, heleșteu și mănăstire 
însemnată, niște ruine de case, un turn înalt și surpat şi apoi 
bisericuța ; toate acestea părăsite și în dărâmare. Vitele se adă- 
postesc în pivniţi, în turn și la umbra bisericii. Nici un om nu 
locuește pe acolo pe aproape. Care a fost mirarea mea când am 
găsit în biserică portretele pe pereţi și mormintele familiei Buzescu 
şi chiar al vestitului Stroe. Cele mai multe sunt sparte și literile 
şterse. Din pisania cea mai mare parte e ștearsă. Afară de asta 
căldura, lipsa de oameni și sănătatea mea ce nu prea era bună 
în ziua aceea, m'a oprit a lua calcuri după toate; am însemnat 
numai ce am putut descifra după morminte și din pisanii și am 
luat calc după mormântul lui Stroe Buzescu. Această mânăstire 
e schit al Zlătarilor ce este închinat la Patriarchia din Alexandria. 
Pentru a treia oară acum am avut ocazie de a vedea cum se poartă 
călugării greci în ţară la noi; iau veniturile și lasă în dărăpănare 
mănăstirile. La Tutana pustiu, la Beșteleiu, pustiu! dar niciodată 
indignaţia mea n'a fost mai mare decât când am văzut suvenirile 
istoriei noastre, mormintele eroilor noștri lăsate în prada strică- 

ciunei și a disprețului de niște nerușinaţi cămătari ce specula 
încă acum cu credința și cu cucernica străbunilor noștri. Văzând 
ruinile dela Stănești am jurat o veșnică ură călugărilor greci, 
și m'am făgăduit a combate cât îmi va sta cu putinţă spre a libera 
mănăstirile noastre de rușinosul bir ce-l plătesc la acești mișei greci! 

Din Stănești, unde n'am avut ca să ne ajute în lucrarea noastră 
decât un biet ţigan bătrân, ce era strejar în sat, am mers la Mamu, 
mănăstire Brâncovenească de călugăriţe ; însemnată mai ales prin 
groaznicul turn de scânduri cu două caturi unul mai gros și altul 
mai subţire pus peste biserică. Eu vream să plecăm spre Slatina ; 
Sașii și lui Trenk le era foame, și nu prea îmi era bine; Stariţa 
vrea să ne oprească să mâncăm, s'a găsit și secretarul om de treabă, 
d-l Ştefan, care s'a propus a merge el la Slatina, și astfel am rămas 
să mâncăm și să dormim în Mamu și d-l Ştefan s'a dus la Slatina 
să ducă 3 depeșe telegrafice pentru București. Una către muma 
mea dându-i știri despre noi, alta către Adolf Cantacuzino ca să 
întreb dacă Othon Șuţu merge sau nu la Mehadia, ca să știm 
și noi ce să facem ; și a treia a lui Trenk către nevasta sa. La aceste 
din urmă trebuia să vie răspuns. 

Am vizitat biserica, am prânzit de seara și ne-am culcat, în 
niște odăi zugrăvite ca coliva împodobită. Acest fel de zugrăveli 
cu fețe arătoase e particular mănăstirilor Brâncovenești. 

Sâmbătă la 23 Iulie, când ne-am sculat, caii ne venise de cu 
noapte dela poștie ; dar d-l Ștefan încă nu se întorsese. Trenk s'a 
apucat să desemneze vestitul Turn și colonada dela casa Arhontarii. 
Trebue să mărturisesc că arhitecţii întrebuinţaţi de Constantin 
Vodă Brâncoveanu n'au fost oameni nici cu gust, nici cu știință; 
de unde i-o fi mai găsit? 

După dejunul nostru a sosit și d-l Ştefan. El a așteptat până 
la 9 ceasuri în Slatina și răspunsurile nu venise încă, deci s'a întors 
fără răspunsuri, lăsând numai vorbă că îndată ce vor sosi să ni 
le trimită aci. Așa dar neștiind ce să facem, am poruncit acum 
să ne gătească caii de călărie cu care să mergem peste dealuri la 
Dobrușa. 

Saşa ne va aștepta aici, și când vor veni răspunsurile dela 
București, vom hotări direcţia ce avem a urma. Sau spre Craiova 
și Mehadia, sau spre Râmnic și mănăstirile vecine. 

23 Iulie 1860 Sâmbătă 1214 ceasuri dimineaţa: La Mamu. — 
23 Iulie Sâmbătă: (urmează numai note): Călătoria călare la 

Dobruşa. — Calul și plângerile lui Trenk. — Dobruşa, biserică 
ruinată și neslujită. — Mămăliga pe iarbă. — Intoarcerea la 
Mamu. — Telegrama venită către Trenk. — Prânz. — Culcare. 

— 24 Iulie Duminică: — Deșteptat de depeşa lui Bosne, am 
vrut să trimit pe Costache la Slatina. — Au venit ceva dela Adolf 
și Othon. — Dejun. — Plecare, praf pe drum. — Vizita la La- 
bouret. — Ne dă o butelcă cognac. — Drăgășani viile. — Drumul 
pe vechea șosea romană. — Şosea între ..... la Slăvitești. — Dela 
Bistriţa pe sub coastă. — Troianul Metoch al Horezului. — Chri- 
sant. — Inotești Methoc al Coziei. — Tulpine. — In Râmnic tragem 
la Episcopie. — Orest nu ne primeşte, mă supăr și tragem la han! 
Cum eram acolo; ne-a gătit de cină, ajutat de ale noastre mâncă- 
ruri. — Vizita la Agatanghel; ce-i am spus. — Ne culcăm; soarele 
și muntele dimineața. 

— 25 Iulie, Luni: — Trenk pleacă să desemneze — Vizita mea 
la Episcopul. — Ce fel e Episcopul. — Istoria Episcopii, nenoro- 
cirile ei. — Evanghelia rusească; Crucea lui Antonie Vodă. — 
Plecare cu patru cai la cetăţuie; urcare pe jos. — Drumul nou 
şi cel vechiu. — Repararea stupidă a Bisericii. — Cum ceva grațios 
se poate face groaznic. 

Ne urmăm drumul la Ulteiu, — Bisericuța de acolo. — Radu 
dela Afumaţi. — Inscripţie latină pe clopot. — Tânărul Popa de 
acolo. — Moneda lui Sigismund. — Crucea din răspântia satului. — 
Intoarcere la Râmnic. — Prânzul la han. — Plimbare pe jos prin 
oraș la ruinele Bărăţiei. — Istoria Catolicilor și a Bărăţiei din 
Râmnic. — Seara vizita boierului Barbu Persiceanu. — Pomelnicul 
Episcopiei. 

26 lulie, Marţi: — Mă scol de dimineaţa. — Costache lipsea. — 
Ne facem pregătirile, plecarea pe la 8. — Plosca și obrăznicia lui 
Costache. — Drumul. — Grădina din Râmnic. — Dorobanţul. — 
Arhanghelul schit grecesc. — Murele ce-am mâncat ca un copil. — 
Drumul spre Sărăcinesci. — Satul Păușești de măglani, Biserica 
cea  surpată. — Boierul Barbu ne ajunge. — Agatanghel ne 
așteaptă cu pregătiri la Sărăcinesci; Păstrăvi, toaleta lui spre a 
pleca. — Drum pe Cheia, călare la lezeru. — Localităţi sălbatice, 
pomi tăiaţi. — Poziţia lezerului, munţii lui. — Cine sunt fonda- 
torii. — Istoria cu hoţii. — Peştera lui Antonie. — Munţi. — 
Peștera lui Pahomie. — Deslușiri asupra drumului dela un călu- 
găraș. — Plecăm; să ne întoarcem. — Mămăliga. — Toaleta lui 

Agatanghel. — Își uită mantela. — Urmăm drumul cu Trenk. — 
Satul Cheia. — Ne întoarcem târziu. — Saşa ne așteaptă; s'a 
plimbat prin sat și a conversat cu o ţărancă. — Mâncarea de seară.— 
Odaia lui Agatanghel plină de portrete de ale lui. 

27 Iulie, Miercuri: — Am schimbat planul de drum. — Stariţul 
dela Jgheab. — Agatanghel pleacă. — Sașa rămâne la Sărăci- 
nesci. — Eu cu Trenk călare spre Comanca. — Trecem prin Olă- 
nești. — Munteanu ne dă un om; drum primejdios la Comanca, 
schit al boierilor Bujoreni. — Starea puţin prosperă a bisericuţei. — 
Popa bolnav. — Poziţie înaltă. — Munţii din fund. — Ne întoarcem 
la Olăneşti, — Vizita apelor cu Munteanu. — Calitățile lor. — 
Doctorul Vitman. — M-me Macovei. — Cum sunt băile la Olă- 
nești. — Varnița. — Joagăr. — Plecăm însoţiţi de Munteanu. — 
Biserica din Olăneşti. —- Intoarcere la Sărăcineşti. — Puţină mân- 
care. — Plecăm și curând sosim la Râmnic. — Două scrisori la 
Bucureşti. — Hotărîrea lui Costache; lăsăm dorobanţul şi luăm 
direcţia spre Ocna. — Târgul Ocni. — Biserica Domnească. — 
Dealul Titireciului. — Primire de Părintele Veniamin. — Mâncare 
și odihnă. 

28 Iulie, Joi: — Am fost opriţi dimineaţă în Titireci de părin- 
tele. — Istoria Egumenului Silvan și Plastografiile. — Poziţia 
Schitului. — Chrisovul lui Duca Vodă. — Mâncare sub pomi; 
Șampanie. — Mergem la Ocna. — Egumenul e acolo, las pe Sașa 
la el. — Ne scoborîm în Ocna sistematică cu d-l Râmniceanu. — 
Efect sinistru. — Adâncimea ei și modul ei. — Trenk desemnează.— 
Pușcăria. — Mătănii de sare. — Arestaţii. — Ocna surpată; Cele 
din deal ca pâlniile; cea cu apă; băile și efectele lor. — Cea din 
vale unde s'a prăpădit 7 oameni. — Satele de ciocănași. — Plecăm 
dela Ocna, peste deal la Slătioara. — Cum din schit de maici s'a 
făcut arendășie a fratelui Episcopului şi Methoch al Frăsineiului. — 
Drum sub coastă la Govora. — Bătrână zidire, bătrân egumân. — 
Ce privire de acolo. — Pivniţa. — Tipografia, rucaviţe ale lui 
Vintilă Vodă. — Pomelnic. — Fetele d-nei Chiajna. — Drum din 
valea Govorei în lunca Oltului, la Mihăeşti, apoi în lunca Bistriţei. — 
Întâlnim pe Bădiţă vânând. — Mergem la Mânăstirea dintr'un 
lemn ce s'a dărîmat. — Odăi bune tot ale mele de acum doi ani. — 
Cina. — Ne culcăm. 

Ziua de Vineri 29 Iulie 1860 a fost una din cele mai ostenitoare 
din călătoria noastră; mai ales Trenk a pătimit groaznic de obo- 

seală şi iar groaznic s'a înecat în vârtopiile: lui. Era vorba să ne 
sculăm dis de dimineaţă, şi să plecăm călări la Jghiab, la Pătrunsa 
şi chiar eu vream să merg până acolo unde sus pe munte pe lângă 
râul Cheii își făcuse un călugăr Pahornie o bisericuţă de cărămidă 
așezată pe piatră care acum s'a pustiit și s'a dărăpănat. Dar pre-. 
tenţiile mele au fost prea mari. Mai întâi m'am culcat pe la 8 
şi am fost deșteptat de Trenk, căci dormeau de minune în bunul 
pat dela Mănăstirea dintr'un lemn. Bădiţă ne gătise doi cai buni, 
așa dar însoţiţi de dorobanțul Gheorghe, ce venise să ne înso- 
ţească dela Titireci încoace am plecat pe la 9 ceasuri luând apa 
Ostrovului în sus; ideea mea a fost să urmăm acea apă până la 
obârşia sa unde se află Schitul Pătrunsa și de acolo să mergem la 
Jghiab și îndărăt până seara. Am umblat dar spre Pătrunsa; la 
Pietrari n'am apucat drumul la stânga spre Jghiab ci l-am urmat 
drept până în Brătășesci. De aci înainte începe matca Otăsăului, 
care aici e largă şi nisipoasă, a se îngusta și a curge printre stânci. 
Erau trei ceasuri de când umblau și ne spuneau că e încă 
departe, așa am început a merge mai iute, însoţiţi de dorobanţul; 
dar Trenk ce abia își mișca calul ce rămânea tot îndărăt; ceea ce 
mă silea a-l aștepta. 

Dela un loc încolo matca Atăsăului nu mai e practicabilă, am 
apucat dar printr'o vale laterală ce-i zice Valea Ticii, în stânga 
apei; apoi am suit dealul pe un picior de munte, având în mai 
multe rânduri o râpă nisipoasă și adâncă lângă potecă. 

Pe urmă umblarăm pe munchea munţilor între fagi și mestea- 
căni seculari, din cari mulţi erau trăzniţi, până la un loc unde e 
o cruce de lemn stricat ; de acolo, când cad frunzele se vede schitul, 
acum se vede numai desișul copacilor învecinaţi. Scoborirăm apoi 
valea şi la un loc unde calul trebuia să se scoboare pe o rădăcină 
de copac ca pe o scară, Trenk nu putu să-și oprească șeaua pe 
spinarea calului. Șeaua alunecă şi el căzu jos; a ocărît ungurește, 
italienește, în toate limbile și n'a mai vrut să urmeze călare; am 
ajuns până unde se strecoară cel mai mare izvor al Atăsăului. 
Căci într'acel loc, unde e o poieniță într'un vârf de colnice e Schitul 
Pătrunsa, de toate părțile vin ca raze deosebite picioare de munte 
dintre care se adună apele de formează râuleţul. Am început dar 
să urcăm iarăși pe niște livezi unde sătenii din Bărbătești, pro- 
prietari moșteni ai acestor locuri, își au căscioare de lemn unde 
vin iarna de șed și-și pasc vitele pe munte. Schitul e iar făcut 

de ei, deși se zice că mai alături era altul vechiu ce n'a lăsat decât 
urma temeliilor, zidit de o Doamnă. Care Doamnă, nu pot ști. 
Fiindcă pomelnicul se află la un popă din sat, nu l-am putut cer- 
ceta. O căscioară de piatră, învelită cu lemn și fără tavan şi fără 
coșuri, în care locuesc doi călugări slabi și sdrenţeroși, făcând 
focul în tindă ce se umple de un fum negru și des; o bisericuţă 
fără turn, o mică ogradă de pari, fără altă poartă decât ușa casei, 
pe unde au trecut și caii noștri, iată ce e schitul Pătrunsa. 

Nu departe sunt poalele pietroase ale munţilor Albu și Piatra, 
pe care sunt și brazi. Acest schit e închinat Cuvioasei Paraschivei ; 
auzind de acestea am făcut dar de-o liră, proporţionat cu slabele-mi 
mijloace de acum ; dar aș dori la vremi mai bune să fac ceva pentru 
acest schit depărtat și așezat la un loc mai aspru decât oricare 
din câte am văzut. 

La Pătrunsa, pe iarbă verde, sub umbra bisericii, am îmbucat 
ceva din slabele provizii aduse de noi, dar Costache uitase a ne 
pune vin în desagi, ceea ce supăra mult pe Trenk, care se plângea 
de lipsa vinului și a cafelei, făcându-mi mie vină că n'am îngrijit, 
la un drum așa depărtat, a lua provizii întăritoare. 

Apa însă era minunată şi plăcută, mai mult decât orice vin, 
pe poala coastei unde e mănăstirea era și smeură și căpșuni. Pe 
la 5, am apucat calea înapoi spre Bărbătești, luând un băiat cu 
noi dela schit; Trenk a urcat și a scoborît pe jos. Când am fost 
în vale cu băiatul, am mers înainte și era o plăcere a vedea săltând 
pe tânărul muntean ca o căprioară, sărind apa rezemat în toiagul 
său. La Bărbătești n'am găsit pe popa cu pomelnicul ; plecase la 
Pătrunsa. Am așteptat dar până a sosit în urmă-mi și Trenk cu 
dorobanţul și dela Bărbătești am abătut la stânga ca să mergem 
spre Jghiab. Trecând dealul am scoborit în Dobriceni, unde e 
Metochul Armatei, acum cu totul ruinat; casele nu mai există; 
biserica zidită sub Constantin-Vodă Brâncoveanu, e desvelită, 
au crescut copaci peste bolteeul desfundat. Nu mai e nici egumen, 
nici călugăr, ci un orânduit al egumenului din Armata, ce ţine 
moșia pe seama sa, și care mi-a dat un ţigan călare pe un frumușel 
armăsar mic și murg, ca să ne ducă de-a-dreputl la Jghiab. Am 
urcat dealul trecând prin satul Dobriceni și sus am găsit niște 
livezi de fân adevărat minunate. Ce aer îmbălsămat de flori în 
cele văi! Ce miros sănătos de fân în cele cosite! Apoi am scoboriît 
pe o potecă ce mergea șerpuind, printr'un desiș de aluni și de 

alţi pomi, până am dat în poteca schitului, ce este alături cu râul 
Govora. Dela livezi până în vale, toate se schimbase, dar plă- 
cerea era şi mai vie. Murmurul apei, răcoreala acelei dumbrăvi, 
aduceau o mulțumire nespusă; astfel ajunserăm pe la apusul 
soarelui la schitul Jghiabu. 

Acolo ne-a primit bătrânul călugăr Hagiu, cu care făcusem 
cunoştinţă la Sărăcineşti. 

Schitul lui e compus din vreo opt căscioare de lemn, aşezate 
în gradaţie pe coastă printre pomi; mai jos e casa lui de zid, dar 
mică și bisericuţa prefăcută cu totul de dânsul şi zugrăvită cu 
toţi sfinţii și cu toate feţele curcubeului. Alături e un brad înalt. 
Mai înainte de schit e un izvor cu apă limpede dar cu miros de 
pucioasă, ce curge în mare câtime dintr'un șipot. Din dosul bise- 
ricii, ceva mai jos curge apa Govorei,a cărei obârşie e cu 800 
stânjeni mai la deal. Valea e foarte îngustă și păduroasă. Acea 
din deal e moșia schitului, dăruită mai mult de bătrânul stareţ 
care a fost preot moștean și el în Cacova, și care după cum am 
aflat pe urmă dela dorobanţul nostru, ce e și el cacovan, a 
luat pe nedreptate o sumedenie de locuri dela moșteni. Trenk 
a desenat schitul; eu am stat de vorbă cu veselul călugăr care 
mi-a vorbit de Luther și de Corvin, adăugând că nici Valter nu 
era puţin om. În pisania bisericii făcută de dânsul, spunea că 
acest schit fusese făcut de lemn de Radu-Vodă Negru, apoi de 
Matei-Vodă Basarab. Dar de unde luase el acest cunoştinţe, cred 
că nici el nu putea spune. Falsificări anticare de felul acesta au 
început să se introducă și la noi; asta provine dintr'o necompletă 
știință ațâţată de trufie sau de șarlatanism. Dar astea nu le spui 
atât pentru bietul stareţ din Jghiab, cât pentru mulți anticari 
bucureșteni. 

Era seara, adică 8 ceasuri aproape, când am plecat din Jghiab 
și până am ajuns peste livezi la satul Cacova, tot pe râul Govorei 
ce se zice și al Cacovei, înnoptase; am urmat însă drumul pe în- 
tunerec. Şi Trenk ostenit, bufnea și se văita astfel încât a ajuns 
să mă supăr serios în mine. Am scoborit pe Govora până la 
Stoeneşti, apoi am luat o vale lăturalnică în dreapta, am trecut 
în lunca Atăsăului la Pietrari și am urmat drumul până la mă- 
năstire. 

Când eram pe aproape a ieșit și luna și mi-a înfățișat lunca 
Atăsăului astfel precum o descrisesem în « Doamna Chiajna». 

Mi s'a părut că descrierea mea a fost exactă și m'am bucurat. 
Era trecut de 12 ceasuri când am sosit la Mănăstirea dintr'un lemn. 
Umblasem 15 ceasuri călări. Sașa se culcase. Am făcut un ceaiu, 
l-am înghiţit cu cognac dela Labouret și cu oasele cam sdrobite, 
m'am culcat. Somnul mi-a fost foarte dulce. 

Sâmbătă dimineaţa 30 lulie ploua, dar ploaia a încetat curând 
şi soarele a ieșit frumos. Ziua aceasta a fost mai mult destinată 
la odihnă; Trenk a copiat o pereche de rucaviţe ce ni le-a adus 
dela Govora. Eu am vizitat bisericuţa de lemn din deal ce după 
multe focuri, este azi prefăcută de tatăl cucoanei Bichii, mama 
Lahovăreștilor ; într'însa se mai păstrează ceva icoane din biserica 
de jos, lucrate când cu Constantin Brâncoveanu Voevod sau cu 
Matei Basarab. Alături e și rădăcina gorunului cel mare ce s'a 
surpat de câţiva ani; tulpina lui uscată, găunoșită și putrezită 
e alături. Ţăranii vin și iau bucăţi dintr'însa de a fierbe şi a bea 
de friguri, atât e de mare veneraţia acestui loc. Am desbrăcat 
şi icoana cea mare de faţa-i de argint și am văzut că pe o parte 
e zugrăvită pe pânză Judecata din urmă, cu numirile scrise sâr- 
bești, iar pe cealaltă Maica Domnului, zugrăvită pe lemn și stricată 
pe cât se poate. Numai obrazul Maicii Domnului e mai bine con- 
servat. Cine mai știe pe unde o fi fost ascunsă în vremile răsmiri- 
ţelor trecute ? Ţin minte numai că, când cu Tudor Vladimirescu 
o dusese la Pătrunsa, iar când cu Cârjaliul a dus-o în peșteră la 
Bistriţa, unde s'a afumat de focul ce-l făcea pustnicul în peșteră. 
Imbrăcămintea de argint, ce o poartă acum, e făcută de Radu 
Golescu la 1812, dar mai are și alta, precum și coroană, cercei, 
brățări și alte multe scule, ce sunt împreună cu cele mai de preţ 
odoare: ale mănăstirii duse la Horez. 

Am vizitat încă în ziua aceea și schitul Surpatele. Bădiţa a 
pus patru cai ai lui la trăsura noastră și am mers acolo unde 
am vizitat și am însemnat ce e mai vrednic de băgare de seamă. 
Paralele de plumb ale schitului din vremea lui Constantin Brân- 
coveanu, apoi mai multe odoare date de Doamna Maria, la acel 
schit ce a fost vechiu făcut de Buzești. 

Intorcându-mă dela Surpatele am prânzit pe la 6 şi seara 
Bădiţa ne-a arătat ceva odoare şi mai ales odăjdii vechi ale schi- 
tului. Mai de luat aminte e o Evanghelie îmbrăcată cu argint 
poleit, dată de Constantin Brâncoveanu pe când era Velspătar 
şi scrisă dania lui cu mâna sa. Ce poale de icoane şi aer de 

serasir minunat și mai multe sangulii de pânze de in subțire, 
cusute cu mare finețe pentru Maica Domnului. Sunt și sfite de 
însemnat de stofe de catifea săpată pe materie de mătase groasă 
sau de mătase cu păr de cal. Am mai scris încă e scrisoare și Brân- 
coveanului spre a-i cere voie a deschide cutia în care se află la 
Horez, coroana cea de pietre scumpe a Maicii Domnului și care 
e acum pecetluită de Vodă Cuza, ce a vizitat-o în anii trecuţi și 
a rupt el însă pecetea Brâncoveanului. Trenk pica de somn,a 
mers să se culce și noi i-am urmat pilda deși aveam a lucra asupra 
pomelnicelor de aici și dela Surpatele. 

Duminecă 31 Iulie, ne-a deșteptat toaca și clopotele pe o ploaie 
strașnică cu fulgere și cu tunete, care abia acuma pe la 10 ceasuri 
a încetat. Trenk face desenul mănăstirii după niște grămezi de 
scânduri și o să sfârșească copia icoanei cele mari. Eu am să sfâr- 
șesc lucrarea asupra acestei mănăstiri și apoi o să mergem la 
Manoilești și la Bistriţa. Bădiţa a plecat azi dimineaţă la Râmnic. 
Pe dorobanţul nostru l-am trimis la Bărbătești să-mi aducă 
pomelnicul dela Pătrunsa. Mă duc să mă apuc de lucru. 

Tot Duminecă 31 lulie am luat inscripţie după mormintele lui 
Gheorghe Cantacuzino, celelalte pisanii. Maica călugăriţa chelă- 
reasa și corul călugărițelor scoase dela Mănăstirea dintr'un lemn și 
răspândite prin alte mănăstiri. Pomelnicul și preotul care mă 
întrebase ce orânduială o să se facă cu dânșii. — Vremea se îndrep- 
tase, am prânzit de vreme; am plecat cu poștalionul cu patru cai, 
Trenk și eu la Manoilești în valea Bistriţei. — Biserica zidită de 
Pahonie Monahul Pârșcoveanu. — Cartea cu stampa Doamnei 
Elena a lui Matei Basarab. — Repede întoarcere la Mănăstirea 
dintr'un lemn. — Sașa așezase lucrurile ; călugărița îi dase două 
sangulii alese de ea și nevasta lui Bădiță două borcane cu dulceaţă. 
Am dat și noi să ne pomenească la Mănăstirea dintr'un lemn și 
la Surpatele. Am plecat pe când apunea soarele și până la Bunești 
tot s'a mai văzut. Frumos tablou la Păușești. Livede verde cu 
corturi de țigani. Din dos o pădure deasă de fagi frumoși. In fund 
munții cu ceața serii. Peste văi la Bunești la mănăstire era noapte. 
In deal, până să scoborîm la apa Bistriţei, am văzut un cerc de 
raze roşii pe cer, o aureolă boreală. Noaptea ne închide vederea 
mănăstirilor. Am ajuns înserat. Economul ne-a primit lipsind 
Egumenul ce e dus cu Mitropolitul la băi. Odăile ce ni s'au dat 
sus, patul cel spart care s'a rupt noaptea și am adormit pe canapea. 

Luni, la | August dimineaţă, a venit popa să ne boteze dar 
nu eram gata. Trenk s'a dus să ia desenul cel mare; eu am vizitat 
obiectele ca să văd ce este de înscris. Mare câtițime de antichități. 
După dejun am copiat pisania veche de sub clopotniţă. Apoi 
clopotele, vechimea lor, cel mic nedescifrabil. Damian, mirarea lui, 
când a venit în clopotniţă. Soarta acestui biet om şi nedreptatea 
părinților. Ce zice el acum de Doamna Știrboaica. Din clopot am 
însemnat pisania. Icoanele cele vechi. In vremea asta Sașa a 
mers să s* plimbe cu Trenk dar însă ea a venit în biserică. Ploaie 
și piatră pe când din advonul muierilor la biserică copiam pisania. 
Am început a trage clopotele, efect spăimântător ; încetând ploaia 
am mers să prânzim. Damian a venit aci, am schimbat cu dânsul 
tabacherea lui Trenk. După prânz eu am înscris până înserat 
argintăria din lăzile din altar. Trenk a început desenul sicriului 
pe care l-a sfârșit a doua zi. 

Marţi 2 August dimineața am sfârșit înscrierea argintăriilor 
şi a odăjdiilor. Multe din ele am ales spre a se copia de Trenk. 
Ni le-a adus în odaie sus. Ziua s'a petrecut cu desenurile lui Trenk. 
Sașa a calcat ornamente dela evanghelia manuscrisă şi eu am 
așteptat să vie călugărul chelar ca să-mi arate biblioteca. Dar 
n'a venit. Seara am ieșit să ne plimbăm pe Bistriţa în sus, dar 
am mers până la un loc și ne-am întors. Frumuseţea acestor locuri. 
Poziţie extraordinară. Exarhul ne-a întâlnit întorcându-ne și am 
fost cu el pe poteca despre peșteră, ce e așezată la o... cu pietre 
la Păpușa. Era înserat și ne-am întors acasă. Porumbul seara. 

Miercuri 3 August dimineaţa eu am cercetat biblioteca și am 
înscris cărţile interesante. Trenk, cu neplăcerea obișnuită, a 
desenat obiecte vechi. Sașa asemenea calca ornamente. După prânz 
am fost la... la peștera cea veche. Urcare grea. Sașa n'a putut 
intra de pietre și de urzici. Aspect frumos al acestei peştere. Istoria 
călugărului ce a căzut după mal în prăpastie. Seara am lucrat 
cu toţii până la 2 din noapte, ajutaţi de cafea neagră. Odaia lui 
Trenk era un adevărat atelier. 

Joi 4 August eu m'am sculat mai de vreme dar Trenk târziu. 
După dejun am fost la Peşteră. Păstrarea urmelor. Pustnicul ce 
nu vorbea. Țiganii ce l-au asvârlit. Vizita lui Kiselef la dânsul. 
Două capete în Peșteră. Loc und voia Știrbei să facă încă una. 
Piatra de lapte. Țărancele din Transilvania şi din Siliștea. Frica lor. 
Conversaţia mea cu cea bătrână la ieșirea lor din Peșteră. Muncă, 

muncă, multe căi ai făcut, dar nicio cale bună ca asta n'a făcut. 
Trenk desenează după munte Păpușa. Am prânzit mai de vreme. 
După prânz Sașa și eu am fost la bolniţă; ușile din vremea lui 
Matei Basarab; apoi am fost spre strâmtoare unde desena Trenk 
vederea bolniţei. Seara iar am lucrat până la 12: Trenk icoana 
lui Sfântul Procopie, Sașa brâul lui Banu Barbu și eu Pomel- 
nicul. 

